Lifan-Z/Chinese-poetries-txt huggingface dataset:
百城奔走候车尘，庾节光华婺水滨。人望朔斋春有脚，家传元祐水无心。天低日近霜华晓，地僻腊残梅蕊春。愿得刘家再忠肃，前为伊鼎后商霖。
参军一梦到词场，难弟想应瞻圣皇。此去捷音来鼎鼎，向来诸老去堂堂。马头雪絮天街玉，人迹板桥茅店霜。君去世科传伯氏，钓舟留我住严光。
星邑唐诗韵一天，参军生死别经年。君来佳句宾朋诵，我愿世科昆弟传。别语明晨绕朝策，秋风来岁祖生鞭。难兄难弟夸京邑，莫负当年梦惠连。
我朝诗道愧唐人，魏晋风流更勿论。庄子于今逢惠子，孔门自昔契程门。君宜鶑出云霄路，我亦猿吟烟水村。趁取山人来离谷，梅花湖上返诗魂。
岫云休怪此行徐，出处家风本俗如。当任宣尼无俟驾，肯辞孟子范驰驱。如金岁月人奔竞，似玉行藏我卷舒。极目冥鸿挥绿绮，忘情鱼鸟尽江湖。
三月春如少年时，了知造化最儿嬉。智行无事柳飞絮，道法自然花满枝。锦绣园林天富贵，神仙院落月清奇。老天长似春三月，游嬉人间不皱眉。
归去来词书印历，高风千载汝南评。松间风影有地籁，林下炎天无水声。行客诗魂同石瘦，主人心事共泉清。明朝遮日长安去，君亦曹装趣上京。
满地干戈正扰攘，君家犹自捣龙香。轻清披就烟云质，坚劲磨来金玉相。倚马喜资挥露布，飞鸾端藉发天章。山屋莫道浑无用，留写樵歌入锦囊。
数行竹树鸣春雨，一簇人家带晓烟。省事山丹自篱落，亲人海燕并庭檐。楼高思远天无极，酒罢歌阑月正圆。新茗一瓯香一篆，与君清坐看风帘。
端公碑石蔓萝扪，叹息双杉拔本根。将略传家自忠显，侍儿枭首亦平原。乘风飞去乾坤窄，踏月归来烟水昏。往事不堪重回首，青灯黄卷照芳樽。
庐山移到龙溪东，两壁生云无数峰。梦与文渊三峡水，共参金露九秋风。万山恍对凝尘榻，五老仝携入室筇。更问濂溪风共月，又移窗下到脑中。
花红竹绿两相当，绿竹红花在道傍。竹引花风心浪动，花含竹露面芬芳。须知竹恋花蝴蝶，喜见花贪竹凤凰。彼此莫嫌花共竹，他年花老竹苍苍。
若欲相寻向竹边，开窗着屐更谁先。定有一轮穿密密，可无数点洗涓涓。茂林从昔于侬好，太极遥怜似我圆。钓竿莫惜分新绿，更割半窗潇洒天。
劣相谁知此老天，瑶池专遣雪当筵。开花敬上夫人寿，列树无非西子妍。松学妙龄施粉点，鹤迷归路认莲船。水晶世界琼梅阁，肯道人间不是仙。
先子北山书剑留，山川还自旧相缪。与君去岁衔杯处，遣我长歌陟岵游。瘦鹤风轻霜桧舞，归鸦烟重晚林投。中斋孟氏仙官府，同号同庚成佛不。
川原红紫一时新，暮雨朝云更可人。灿若中兴红药相，嫣然何虑海棠嗔。天将好景烦吟笔，我自清时作幸民。书册埋头无了日，不如抛却去寻春。
魏公间气孰能俦，纤若登梯量自优。父母床无烹子刃，相公腹有济川舟。江山之外云端鹤，天地中间海上鸥。学进识明涵受阔，连天远水月明楼。
斯人非与更谁俦，咸以无心感最优。上下天光万顷碧，乾坤中处一虚舟。相从相语何妨鹤，才有机心不下鸥。平地人间无限阔，元龙何必卧危楼。
相鹤先经古罕俦，一诗檃括尔才优。云天杳杳仙骐𩨄，蓬海茫茫我楫舟。赴陇光荣空似凤，乘轩浩荡不如鸥。渊材多事添烦恼，一夜胎仙频倚楼。
老鹤吾惭鶑谷俦，扬州草檄类俳优。千年橘井雉城字，万斛桃花鹤料舟。为文待漏书丹凤，如此有盟寒白鸥。歌吹竹西惊昨梦，眼中骑鹤有高楼。
麟笔大书六月雨，蝉声静扫一天秋。天河倒挽甲兵洗，地宝咸归秔稻畴。雨余欹枕轩窗月，天际归帆苹蓼洲。一饱了知天赐履，漉巾洗盏办新𥬠。
岫云已喜能成雨，不卜先知今有秋。作楫作霖三说命，时旸时雨九箕畴。数行竹树清风夜，万顷烟波明月洲。二客从予游赤壁，归谋正值酒堪𥬠。
先集流传妙诗句，芃芃禾黍舞凉秋。九秋宝丽从天落，一雨赋兴矧若畴。月更风流写松竹，雨余凉意满汀洲。客来且贳邻垆酒，家酿明朝尽可𥬠。
雨余目极乾坤月，雪外天连𫁂䅉秋。舜殿风薰殊未玉，尧天雨施自君畴。层波渝我蒹葭渚，列宿嗤人杜若洲。珍重菊庄来顾我，床头为子出春𥬠。
都忘甲子不知老，三十六峰无限秋。江水清兮鳞百丈，庐山高处稻盈畴。尧时丙子寿星数，坡句许家仙岛洲。自分吾生老耕钓，花瓢趁取日先𥬠。
五更殊觉洗空忧，一雨端能接引秋。陋室了知饶鹤料，高田无复拆龟畴。蒲葵扇老堪藏箧，杨柳梢存不见洲。混混浊流聊濯足，玉泉金井酒宜𥬠。
双星今夜话绸缪，颇语人间一夜秋。万事悠悠何预我，四方蹙蹙属之畴。万家旁置伤心地，四水宗朝极目洲。坐看白云栖断处，支郎酒老腊前𥬠。
行晴坐雨荷天休，天地中间独享秋。淡日凉风满衣屦，甘霖薄暮悦田畴。晴天历历供峰屿，烟雨蒙蒙护岛洲。蹙蹙四方瞻靡骋，愁心如醉懒新𥬠。
彭城夜雨悲翁季，手植堂前双桂秋。竹马吾何计东阁，巾车何自乐田畴。棣华颇失椿萱树，雁影平沉橘柚洲。更忆北山移植处，钓鱼竿底玉醪𥬠。
一月春风洛水幽，凛然惟有壑专秋。十室九空鸿雁渚，千村万落杞荆畴。乌鸟有情瞻岵屺，黄龙无底羽渊洲。思昔朝廷天广大，何时醢赐伴醪𥬠。
今岁无时不御寇，每年此际去防秋。琴散广陵今叔夜，笳声出室古刘畴。启沃欣承霖雨楫，流离安乐雁鸿洲。我自清时幸民着，茅柴薄晚妇能𥬠。
临川鼓舞诵贤侯，闵雨皇皇祈有秋。昨夜琅函奏霄汉，今朝玉粒雨平畴。名亭应有东坡记，积粟可宽西顾忧。我得顺流南浦去，商霖又是济川舟。
碧涧仙人亦爱楼，星溪楼上豁双眸。吟边兴落千峰外，醉里眉攒万国愁。传舍官途轻似燕，禅心世事狎于鸥。诗人将半南唐帝，碧涧云烟六月秋。
作诗直欲到天悭，于𫇭应如元鲁山。我隠自便甘曲渚，子来相与钓清湾。闲中日月诗书府，地上神仙人世间。寻柳问花千古意，窗前幽草不须芟。
雁湖曾是谪临川，谁道风流愧昔贤。共觉共兜乱尧世，何须虞芮质周田。三年迁客仅数舍，一日恩书落九天。归去来荒松菊径，勉旃忠节振家传。
瀛洲有诏翊储宫，妙选欢传有古风。鹤禁共看周八士，狐裘记取国三公。年华春早鸡声里，博望秋严霜气中。入侍缉熙传圣学，四书隽永事何穷。
妖冶来奔夜色昏，毅然绝谷有神明。春融庭畔一帘柳，秋满湖边万顷云。荡涤胃肠无秽浊，洞明空色有真清。陈楼相问胡卢处，本事方书世并行。
历日从头又一新，直饶燕雀喜新晴。梅花献岁无边景，喜鹊今朝第一声。柳眼知时王幕绿，草心报国汉朝青。日晴夜雨丰年兆，雨过云开月满庭。
平生不作明河篇，一笑童心尚隠然。后日视今哀后日，同年而语不同年。莹清川泽玻璃地，浓淡烟云水墨天。尽向痴人前说梦，何妨句里有婵娟。
琼林宴坐赐诗篇，先帝恩光故烨然。紫陌寻春思是日，红笺通刺戒同年。浮花浪蕊阳和地，疏影暗香霜雪天。松柏岁寒吾共子，春风永巷闭连娟。
殷勤教我琵琶篇，年友胸中炯炯然。公瑾风流酹江月，孔明礼乐中兴年。君臣可谓逢千载，南北须教总一天。水调歌中休惜别，月明千里共婵娟。
我歌乱以归来篇，君笑骑馿孟浩然。君有风云须得地，我无历日不知年。君贪觞咏盟泉石，我愿朝廷泰地天。君去登畿春浩浩，我归受币女娟娟。
信笔篇篇又一篇，东坡父子故依然。凤凰鸣处知何日，龙虎榜中今几年。残岁寄寒难避地，颠风急雪更无天。六宫粉黛无颜色，谁道人间少静娟。
斗酒从来诗百篇，世间庄语便哗然。蕙兰得志应无日，稊稗逢时却有年。何必怨尤难舍我，欲教平治直须天。生来不被蛾眉误，人谤人间无丽娟。
老师当日启灵篇，亲手传承岂偶然。残月晓风空夜夜，垂杨芳草自年年。报恩男子那无地，未丧斯文决有天。月在香潭照心曲，更饶一雨洗娟娟。
政须洗耳听新篇，业已扁舟学计然。洁己庶几堪谏主，力田未必愧逢年。菑畬之业平心地，金石之交只在天。舞殿歌台从冷暖，此心如月一婵娟。
玉磬蒲团出定音，谒酬与世费浮沉。径松参汉周官肃，坞竹藏云商易深。暮色溪山皆有道，春风花草本无心。年来年去头成白，斗酒楼前明月斟。
早起轻寒尚袷衣，饭余春雨满行旗。春波绿处春草碧，晓露浓时晓日晞。桃李年年春富贵，桑麻事事道精微。诗情不在火炉畔，风雪灞桥烟景归。
厌厌夜饮忘更深，客不来辞主有情。僮仆触屏成蝶梦，姬姜压笛作蝉声。月如有待行行慢，风不生嗔细细清。萍散人生何可料，婵娟千里共交盟。
新安砚石旧多奇，砚入黄扉得所归。呵水浮云尤物视，传衣半夜伟人知。坡仙为欠十眉咏，李及何妨一砚持。堪笑泉田老居士，无端浑沌尽新眉。
同年情谊弟兄侔，姓不同兮马范俦。吾榜得人今古盛，使君与我腹心投。斜阳遮断离愁路，野渡撑开别恨舟。水调声中多少事，暮烟林壑月明楼。
祖菊园翁孙菊存，君家菊谱傲兰孙。天随天问非他族，秋意秋怀自一门。白送绕篱从谷谷，黄飘流地彼村村。花应自贺三生遇，亲见渊明无此孙。
竹西歌吹古扬州，分与延陵第一流。直节雪霜霜晓槛，虚心风月月明楼。东南直道辉青史，朔北虚怀动玉旒。立尽斜阳更新月，缠腰骑鹤此君游。
同年吾忆郑盘翁，独向盘铭紧用工。似玉躬行勤淬砺，如棋世事极磨礲。初年晚节浑无斁，昨日今朝便不同。遗子贻孙新未已，盘铭须信有奇功。
起来霜月冷飕飕，清兴催人不自由。万户千门胡蝶梦，五更三点黑貂裘。旦公待旦霜如雪，时夜如时月似钩。明日人来问寄字，一天霜月倚西楼。
轻烟薄雾结凄迷，颗颗匀圆讶许齐。无雨无风闻叶响，如珠如粟压花低。飞来莲叶仙犹湿，吟过林稍蝉不饥。散洒刘郎金露掌，不垣不户总京低。
临川摄守得仁侯，闵两精诚贯显幽。五日不将京兆看，丰年惟切杜陵忧。先欣霡霂滋青稻，伫见滂沱涨碧流。物外闲人欢喜处，炎天亭受一亭秋。
授钺天教锦故乡，公心泉石不旗常。沙堤正自恐不免，野渡安能久退藏。羡子白刘从绿野，顾予鸡犬愧旌阳。衮衣会趁春风入，野服犹堪谒道傍。
渭阳梦断几经年，幸甚东床再有缘。跃鲤庭中看铸鼎，乘龙门外待扬鞭。墓碑不载韩翺字，文集应传李汉编。愁满重慈鬓边雪，夜来风雨暗前川。
异时两举遂登科，人谓功名当若何。三十余年空屈曲，七咨脱选竟蹉跎。为丞再出簿尉下，斯世浑如梦觉过。同里同年老御史，谅难如此不悲歌。
作牧文公父母州，考亭今又借邦侯。来莫建山同仰止，去思歙水共长流。贡茗莫淹千里守，和羹须是百花头。暇日摩挲厅壁记，昔梁叔子后身周。
公与梅溪生共州，一编默受似留侯。冰霜岁晚仝清节，泾渭胸中肯混流。皎日当空峨豸角，支天一柱属龙头。时清尽可巢由我，身健犹看师宰周。
曾共芙蓉下视州，旧冲仍是醉乡侯。半山相俟归投老，若水公兮急退流。世事每观强努力，人生何似大刀头。摛文尽自染燕许，闲梦何妨我蝶周。
老气轩昂盖四州，文场真将属条侯。君扶黄道青如许，我住花屏翠欲流。禁路促归一夔足，词场飞跨六鳌头。隠箕山上泉瓢许，歌大江东羽扇周。
平原平等视青州，不佛不仙仍不侯。满树丝萝天富贵，半窗水墨月风流。皆云临济具双眼，且放东坡出一头。劈画尚能千百岁，须臾一笑跨商周。
野店冲寒出晓芭，浑如踏月过溪沙。五浆先具檐头蕊，六博争雄屐齿花。狐白裘成天不管，玉清境浄地无瑕。素光自是渔人物，披得一蓑来酒家。
秀翁今又以光名，窗外琅玕不欠清。十八公松曾入梦，两三竿竹岂无情。红尘不近春风瑟，翠色能添夜雪灯。我欲钓竿蓑笠去，𣃁分烟雨子还能。
主人别客屡挑灯，客喜乘凉月下行。暗露湿萤仍湿草，晓风残月更残更。柔情燕燕椒房夜，雅韵鶑鶑桂魄晶。朝往长沙成夜醉，宵征肃肃醉翁亭。
大圭白璧男儿事，小酌青灯兄弟情。倚阁烟云生别浦，高林风月满疏櫺。人生功业何损益，外物本心须重轻。志节始终非易事，退之犹自怵天刑。
闷来时暂作儿嬉，沽酒溪边就买鱼。鸥鸟水云天一色，梅花雪月地三奇。水西何况景尤绝，雪后悬知画不如。安得扁舟更蓑笠，闷来时暂作儿嬉。
灯花昨夜为谁开，谁笑泉田处士来。不染一尘宜宝界，长如三月似天台。频摇麈尾频挥翰，每看蟾轮每举杯。和气满堂春拍拍，灯花昨夜为谁开。
本不曾来亦不去，百二十日如是住。昨夜西风忽转头，花开阑畔木犀树。收拾行囊话起单，集云东湖来去间。双桂枝头冷消息，却与荷花香一般。
忆昔西山亮座主，曾有虚空解讲语。唤得回头是马师，规鉴丛林照千古。上人学禅不学教，禅教初无二门户。一拳打破太虚空，知音不在频频举。
檀那梦见大栋梁，高僧罗汉满云堂。慷慨重新铺盖就，比之兜率更尤强。衲子办道耐长久，成佛作祖法中王。下等愚迷无正念，镕铜灌口卧铁床。
来谒支提古道场，几年袍锦韵犹香。芙蓉梦里僧趺坐，薝卜林中佛放光。禅语了参一宿觉，尘缘顿悟半生忙。若分座下龙王水，免使春田待插秧。
汉宫粉黛应无数，明妃却向毡城路。自怜倾国不用金，翻被一生颜色误。世间那有真妍媸，明妃马上休伤悲。不信但看奇男子，多少尘埋未见知。
斜阳尽处荡轻烟，辇路东风入管弦。五夜好春随步暖，一年明月打头圆。香尘掠粉翻罗带，蜜炬笼绡鬭玉钿。人影渐稀花露冷，踏歌声度晓云边。
使君尊老致聃彭，跻彼公堂醉兕觥。祝饐俾观亲礼节，纵谈犹说旧升平。厖眉昔有商山皓，尚齿当年洛社英。盛事欢传旴水上，赓歌归美属儒生。
东老遗风且百年，乡评犹叹子孙贤。金丹数满三千行，玉笈名留十八仙。座上杯盘由好客，鼎中𫗴粥且随缘。相逢咸恨匆匆去，绝胜空回访戴船。
一自凌空降节飞，日瞻华表望翁归。今犹香气浮丹灶，时有仙韶殷翠微。青鸟山深藏宿务，白猿洞敞纳晨晖。榴房桃李年年实，底事游人遇者稀。
山如螺髻塔如簪，三面江环一径深。晓雾拂岩凝蜃气，夜潮归壑听龙吟。恋凉人坐临流石，带暝禽投隔岸林。独憾宝香名未称，只应唤作小江心。
琳馆松扉白昼扃，骖鸾人去已冥冥。天开远画楼台古，地得遗丹草木灵。万壑野云晴酿雨，一池秋水夜涵星。麻姑仙驭今何在，槛外孤峰晚更青。
万仞仙山插太空，山腰依约见蓬宫。人寰隔绝无烟到，洞府深沉有路通。石罅生云埋柱础，海光浮日照帘栊。野僧斋罢凭栏久，千里秋毫一望中。
晓谒崇祠雾霭深，行藏因识二贤心。榻前自有孤忠疏，林下谁赓招隠吟。寂寂精庐苍藓入，堂堂遗像暗尘侵。客中莫致生刍奠，聊汲山泉荐菊斟。
生还今日寸心明，客泪初收恨亦平。岂有安危关一疏，不知流逐到诸生。钱塘江上船犹待，玉枕山前屋未成。畎亩余忠刘子政，也应全不为修名。
旧里鸣珂一下车，蓬山西观更谁如。木天清梦何人到，花雨空林有客居。楼迥更堪看蠡泽，云深犹自护匡庐。高斋曲馆新增色，读尽尚书万卷余。
三载樟亭信到迟，偏劳双鲤寄相思。玄晖有兴期频订，太白曾游亦自奇。顾我尝为秋圃客，知君不废敬亭诗。未须更道澄江练，只候飞凫上赤墀。
南渡衣冠废蒯缑，中原尽载向湖游。胡尘不谓飞滇海，鬼火何因暗鄂州。竟使兵家劳策画，到今国是计恩仇。草茅死未忘哀愤，岂但燕云恨白沟。
大科百丈兴翛然，东向朱明七洞天。蹑级修衢通绝𪩘，凿空灵窦架飞烟。凤毛五色天岩上，竹篆千秋石室前。两入名山劳蜡屐，安期于世竟能仙。
喧传彩鹢下江干，村北村南稚子看。呼酒咄嗟欣有客，住山寥落幸无官。不惭居士新藤帽，亦醉田家老瓦盆。君爱幽居寻旧好，几来林下共清欢。
天公属月为眼睛，晓夜不息天中行。痴人习见圆复缺，谓此眼睛非长明。渠思一照千古白，奚分朔望阴与晴。彼昏病痴苦营营，以月视之蝇在罂。
四十年来父子情，吁嗟今日任飘零。虽惭负米供三釜，莫悔倾籯教一经。饮水西江甘冷味，炷香南极祝高龄。白云纵隔三千里，诗礼朝朝似过庭。
四十年来兄弟情，渠渠天理境中行。形如鹤瘦困书癖，志不蝇营守笔耕。庭燎献箴知圣主，台评飞劾到诸生。阿奴抑郁休嫌拙，门户如冰耐拄撑。
四十年来朋友情，朱弦疏越最希声。闲思白日同天乐，每向清宵坐月明。世事只随沤起灭，故交不趁木枯荣。早知党祸今如织，祇合渔樵老此生。
租得西山数亩园，自甘学圃竟穷年。芟锄如秉太史笔，种接应分造化权。编竹为防邻犬践，蟠花不碍树禽眠。圣朝征士惟科目，束帛无因到尔前。
之子孤高势莫攀，分甘肥遁此林间。独先草木有生意，几历风霜无老颜。气质泠泠全太古，声名籍籍重孤山。时人却拟调羹手，到底调羹不似闲。
世路崎岖即险滩，扁舟随处著渔竿。主盟鸥鹭交全淡，管领江湖梦亦安。吟定月侵蓬户静，钓闲潮打石矶寒。即今航国真难事，莫作寻常一苇看。
此是东南形胜地，子胥祠下步周遭。不知几点英雄泪，翻作千年愤怒涛。雷鼓远惊江怪蛰，雪车横驾海门高。吴儿视命轻犹叶，争舞潮头意气豪。
淡饭清茶处处安，学儒容易识真难。风无形迹通群窍，日有光明阻覆盘。竹色满庭留夜气，柳阴夹径怯秋寒。世间万象俱呈露，输与山人自在看。
出关非为看桃李，爱识西山深处村。舟泊野桥分柳色，屐寻闲径破苔痕。鸠占欲雨唤夫妇，鸡傍残阳聚子孙。得友不知商议久，归来灯火已黄昏。
风生汐恶舟难去，独上危楼立暮云。数片斜阳随处没，一声清磬隔江闻。庙灵古木悬新纸，碑老苍苔补断文。惭愧年丰官酒贱，往来人每乐醺醺。
廉纤花雨送残春，不出书楼动数旬。闲梦有鱼占乐岁，瘦形如鹤耐清贫。漏欺白屋添苔晕，泽浊青林长树身。惟忆西湖旧游夕，光风霁月几精神。
君住龟山我雁山，天教识面帝圻间。书楼自喜看山色，诗卷相寻待月删。镜不可欺知貌改，寝惟无梦觉心闲。西湖大有真泉石，何日携琴更出关。
舍则安贫用则行，休嗟时事几番更。鸾皇只向明时出，鬼魅偏为暗处生。改秩屡勤天子诏，养亲甘共野人耕。要知出处惟参易，莫学鸱夷变姓名。
元阳诏墨动天霞，喜到东都处士家。世路几年滋艾草，道山今日聚梅花。作舟济国看商傅，槃石补天过女娲。珍重诸贤扶大道，声名毋使后人嗟。
愧不柯山与执经，曾将尺纸话飘萍。六年忆别心如醉，一日相逢眼倍醒。结友苦无鸥共志，癖书瘦得鹤同形。自怜所性惟方拙，水洁山高即座铭。
柳残荷老客凄凉，独对西风立上方。万井人烟环魏阙，千年王气到钱塘。湖澄古塔明寒屿，江远归舟动夕阳。北望中原在何所，半生赢得鬓毛霜。
銮坡荣拜锦袍新，雁荡行春作守臣。无扰可回民气脉，有才能振国精神。柝沈海峤三更月，草长池塘一雨春。闻道铃斋少公事，肯分吟席与樵人。
濂溪题品非轻许，祗爱亭亭臭味同。日晚色归霞照里，夜凉香在月明中。独惭冬叶留寒翠，却笑春花学醉红。天付清姿尝浄植，曾闻结社有陶公。
梵宫默祷托炉烟，火伞愁张六月天。雨倏随车符蚁垤，水分沃野免龟田。已知帘影多琴暇，更与花封结饭缘。坐听四方同润泽，庶几大有特书年。
一春风雨掩柴扉，今日相羊竟晚晖。山远从谁寻古迹，水高何处认渔矶。衣冠揖逊禽鱼悦，觞咏流行草树馡。共出戴公亭下路，邑人疑是舞雩归。
班升金掌擢清才，苦欲归田挽不回。浙右尚思菩萨去，荆南空望使星来。苔侵书阁秋山静，竹锁吟庭夜鹤哀。路出箫台多巷祭，几人和泪折寒梅。
一见丰碑已怆情，大家名重乞谁铭。金花屡锡华封诰，白发重看禁从荣。三世种成庭上桂，一生读尽藏中经。当年曾佐先夫子，誓守潼川寇自平。
讣落乡山各泪倾，世间难泯是贤名。一生官正为州掾，到死人称似砥平。夜烛已残宾馆寂，晓梅空点墨池清。祗应养得丹砂熟，却向金华洞里行。
五载相违一日过，巷无车迹有樵歌。因嗟世上深危证，合住山中养太和。蔓草不知春事去，梅花曾识岁寒多。予今问道三千里，白发双亲可奈何。
自昔输忠多贾祸，逢人何敢说抨弹。三杯村酒逐时醉，五里堠碑随处看。行李无金童仆叹，深林有虎路涂难。流行坎止吾儒事，但把胸中易自宽。
一编论语半言仁，克复工夫理趣真。敛在黄堂三寸地，散为横浦十分春。元阳有宰群霾伏，太极无边万象陈。生意源源如谷种，即为天地本来身。
父师兄弟一堂深，貌像如生世所钦。直向端倪明万古，不专占毕诏来今。地灵香火溪山护，岭近衣冠岚雾侵。千派万流同一水，来从濂洛洗人心。
四十余程到庾关，到来无日不看山。誓持冰雪松筠操，肯学春风桃李颜。一饭不忘三祝处，瓣香何慊二忠间。梵宫咫尺骚坛近，犹愿奚囊续往还。
风雨忧时梦不成，忍将佞舌博功名。学如谷永生何辱，节若刘陶死亦荣。苍藓无心同客静，寒梅有眼照人明。此邦风物多淳古，曾识濂溪与二程。
拟著青衫归拜亲，青衫未著已危身。鸦山地阻无书到，雁荡峰高有梦频。节物荒凉嗟远客，家庭笑语愧乡人。葵心但秉丹衷在，冬极从来又有春。
贤哉太守即长城，领客郊行天放晴。鸥鸟不惊知政静，樵夫相对说官清。骚坛突兀谁劘垒，学海苍寒敢濯缨。世事无如一杯酒，龙门谨勿太标名。
癖为看书借壁光，肯随鹏鷃论行藏。听僧鱼鼓斋粮办，留客茶杯礼数常。小屋槃姗贪巷静，矮檐伛偻笑身长。黄花也识人寥落，不待重阳已吐香。
紫气曾临屋有光，老僧相对说修藏。貌癯渐觉衣冠古，交淡谁知道谊常。文类锦机君独艳，才如袜线我无长。近来悟得安心法，菜饭蒲团一炷香。
一屋中含万象光，掩关独坐类龟藏。梧桐弄月思康节，枫柞吟秋忆履常。事到中年心更懒，人从多难识应长。几回梦觉南窗下，闻得邻家煮稻香。
家山一望三千里，华发双亲七十稀。自许朴忠宽社稷，谁知甘旨悮庭闱。菜根有味逢春雨，草色无边傍日晖。总总白云何处是，夜寒结梦但东归。
无垢双趺十四年，予今恰已一年全。开窗賸向春风坐，闭户闲听暮雨眠。白发相寻非偶尔，青山可对只依然。蘧庐世事皆如此，且诵先生庭草篇。
丹心炯炯老天知，莫问人间识者稀。孤雁过门思古荡，慈鸦满树忆重闱。醉因酒贱歌丰岁，寒觉衣单恋晚晖。珍重五穷同寂寞，忍教结柳向谁归。
诗礼传家耦吉人，雍雍完得性中仁。乡评莫识生前面，堂影惟悲死后身。孀节虎号坟柏夜，妇仪鱼忆涧头春。九泉寂寂应无憾，双璧分明作世珍。
幸婿名门仅两年，一编心事苦难笺。袖因哭妇痕犹湿，觞未登堂讣已传。自悟浮生如泡幻，渠知党祸炽株连。墓头片石垂千古，亦把蛮烟姓字镌。
此意苍苍晓不难，罚令狂士受饥寒。春风纵好惟贪坐，夜月虽明亦懒看。杜老却因贫得句，陶潜非为拙辞官。世情一味嫌清淡，多刈幽兰种牡丹。
西江郡以梅花重，无愧梅花有此翁。学到静边皆实地，仁常熟处更春风。吏看判笔如神异，民拟生祠与佛同。愿为八荒开寿域，欢声何但鲤城中。
圣世如何肯弃贤，唐书笔削赖君传。山云相望三千里，岭雾同游恰一年。才刃固难居众后，智囊犹欠烛几先。嗟吁寄迹寒梅下，白首青灯哭诉天。
掩关谁复抱琴来，静坐工夫欲换胎。事到平心方是道，行希前哲奈非才。镜中华发侵寻矣，松下衰翁矍铄哉。畎亩未能忘一饭，经纶犹愿济云雷。
同是青藜一祖来，晚成天欲老其才。家传虎榜新承渥，人说牺经旧屡魁。春色风流都羡柳，岁寒事业莫过梅。谁怜历落如蕡者，闲把离骚咽一杯。
得汝相依若友朋，无端鸣啄顿伶俜。莫亲野水应生梦，几立斜阳不整翎。肩耸可齐工部瘦，神清犹逐楚臣醒。人言气习多濡染，却笑吾今鬓亦星。
只影投荒阅两秋，汝曹何苦侮畸囚。诗书尽啮从谁愬，冠履俱伤重我羞。相国溷人宁处垢，永州某氏未轻投。翻盆搅瓮何时了，肯事张汤法吏不。
暮云漠漠数行鸦，心事凄凉正忆家。不向孤山留谏草，那能庾岭见梅花。峒丁嗜鬭牙成血，楚俗趋蛮发半髽。明日绝粮难早计，好𣂏流水嚼胡麻。
人夸之子得春早，道眼看来春最迟。万木已悲山欲瘦，一花才与水相宜。乾坤寂寞常如客，今古平章无尽诗。说着色香犹近俗，丹心祗许伯夷知。
自从谪向章江上，两饭惟听宝界钟。尚忆贾生陈痛哭，肯为胡广说中庸。春风举世知骑鹤，夜雨何人识卧龙。吾道未嫌拘絷苦，一编炯炯照人胸。
从来道体播翔沈，黉序舂容领佩衿。庭草静中春不老，岭梅孤处日相寻。艮蒙已探圣贤蕴，剥复方知天地心。赖有诸公扶大道，如予未害入深林。
此心难与俗人言，终日深居养浩然。学到苦时方见道，数当厄处不由天。烟霞约客成三友，风雨忧时及四边。珍重故人相劳苦，器之元与铁同坚。
居常出户便思亲，况复流离值诞辰。命薄不嫌增甲子，骚清犹可记庚寅。菊香留晚招同醉，梅意才先喜卜邻。警省工夫须力进，客髭已有数茎新。
镕出形模造化工，石龟中有冽泉通。来从西峡虾蟆碚，静镇南源玛瑙宫。润泽一城消众渴，澄波千古照孤忠。贪廉名氏俱标榜，无涸无盈道不穷。
雪到南边不论春，倚阑万象纵横陈。糢糊世界山川老，轩豁人心宇宙新。镜沼窥鸾应眩眼，蓝关拥马最伤神。功名悟到空花处，输与当年高卧人。
高卧曾吟梁父诗，痛无针石活当时。天公未坠炎刘祀，心事能令先主知。八阵尚存惊对垒，一星才落便无师。勋忠遗舄藏岷蜀，老柏苍苍万古思。
斯文久矣叹荆榛，一疏披忠彻紫宸。不忍中原沦左衽，甘寻南土作累臣。邹轲以后功何逊，鲁道于今脉尚新。宇宙欲昏星斗落，空山韩木亦悲春。
禾黍秋深泣乱离，尽将岁月付于诗。天高有语云霾隔，夜半无眠神鬼知。心抱孤忠生已晚，身逢多难死应迟。自从大雅收声后，赖有篇章续楚辞。
栖栖惯听鼓鱼声，心印相传第几灯。江有白鸥闲似我，地惟苍藓懒于僧。吟难用世皆东野，穷亦忧时祗少陵。多谢故人相厚意，一笺当暑敌凝冰。
昨夜秋风吹作花，异香早已满天涯。蓬莱深处两三树，风月分来第一家。绰约道妆如侍案，婆娑醉影欲乘槎。广寒莫遣痴蟆食，留取芬芳与世夸。
梅花山下送先生，持节西江衣锦荣。国步正巇须砥柱，边尘方涨待澄清。来时野草知春暖，去路山禽语日晴。不怕风寒今满地，摩挲浯石记勋名。
昨夜唧蟟吞跛鳖，天明屙出一团铁。平地翻身触险崖，擘破昆仑成八橛。捻土为香供养伊，细问因由不肯说。莫管他人屋上霜，自家扫取门前雪。
分袂南湖十数春，近闻华构策奇勋。钵从金粟抟香饭，僧自东皋接水云。柔玉新拳春坞蕨，懒黄新缕晓溪芹。定应容我分陈榻，曝背晴檐醉夕曛。
溢目湖山看不足，引清吟有此云房。檐牙挂月横疏影，隙眼通风度暗香。夜掩只疑和靖宅，晓开争看寿阳妆。兰兄矾弟休相怜，斗室难为纳众芳。
误入蓬壶影里游，谕盟白鸟下沧洲。吞波岛屿鳌身黑，映日楼台蜃气浮。门逆潮开喧海市，网沿堤晒簇渔舟。晦明晴雨时时别，难把王维腕力收。
拨开空翠上危颠，路绕羊肠石齿尖。到顶方知天下小，攀高似取世人嫌。碧连蓬岛云千叠，冷照东溟镜一奁。归去松窗伴禅老，此山佳致话无厌。
握手论盟二十年，瘦筇曾约上危巅。雪崖未遂同观瀑，玉沼何期促孕莲。桐叶成阴愁引月，菊花无酒冷含烟。细看新补东林传，十八贤中又一贤。
早年教海已驰名，破衲青灯究一经。不借虚空开口说，肯教顽石点头听。宸奎锡命旌梅坞，丹桂飘香供柏庭。指日白云禅坐稳，献花无地著山灵。
半生鱼佩解黄金，泉石郊坰得趣深。幽兴发时闲副墨，俗尘捐处静观心。圣贤炉冶镕声色，妙密工夫铿古今。遐想莲居驰梦远，未应轻易到瑶林。
东晋风流继令名，家传真本换鹅经。廉勤自得官中趣，贫节亲书座右铭。民感庥仁忘赴壑，子明诗礼为趋庭。疾风谁料摧梁木，猿鹤悲鸣不忍听。
幼把儒冠飏壁根，朅来巾侍乳峰僧。吟诗清苦规寒子，舂碓辛勤慕老能。锦镜闲看花琐碎，瀑崖戏击玉棱层。惜分阴语宜鞭策，望汝来挑暗室灯。
灯窗苦读觉身癯，暂握筇枝访野夫。爱竹劲思持玉节，看梅闲共数银须。西山月冷归招隠，南岳风清欲步趋。灵利莫教人指去，且教船子老江湖。
雪边春信到衡茅，谁遣梅兄慰寂寥。秀气一枝抽嫩玉，寒英五叶剪生绡。月移疏影窗前挂，风递清香竹外飘。几许吟魂招不返，急催兰弟读离骚。
崒律千寻玉垒开，龙盘虎踞拥金台。云中双阙天颜近，塞山孤臣铁骑回。砂壁朝疑烽火动，松风夜杂鼓笳哀。愿将只手扶红日，扫尽狼烟御辇回。
水边曾看题碑石，知是诗人扁寺名。僧趁钓舟来赴供，鱼听堂鼓候抛生。无多空地锄松影，尽有寒湖载月明。只合闲身吟向此，细将心事共鸥评。
桥通流水绿溶溶，殿阁穹然镇象龙。半壁石桥通雪窦，一龛丽室占雷峰。挂岩屋似六和塔，入路门如九里松。遥想空庭明月夜，浮屠桂树影重重。
先腊催开万玉林，人心悦处即天心。山河洞彻重瞳远，宫阙高寒一柱任。瑞应崆峒知有日，尘清洄曲在斯今。神功变化无留迹，便放阳春卷积阴。
傍家亭馆占湖东，寂寞为邻祗陆公。竹树一堤如有碍，乾坤万象自无穷。棹歌远入秋波绿，塔影中分晚照红。尊酒待游烟雨景，画图着我笠蓑翁。
才说升真意豁然，此行却喜结仙缘。步穿空翠云生脚，仰看飞流雪满肩。控鹤不来春寂寂，卧龙无底月娟娟。飘然便作乘风想，不待丹成到九天。
世间万境一蘧庐，与道俱存是此书。千载归来人化鹤，满腔真乐我知鱼。要将德业参天运，莫把光阴掷岁余。静里功夫终透澈，一庭明月夜窗虚。
柳暗花明自一春，青山缭绕水如襟。偶然觅得桃源路，便欲分栖竹屋阴。清昼平原寻小隠，夕阳归路入闲吟。迟迟风袂烟堤上，遥望环溪鸭绿深。
大老如游更老彭，迎来公宇共称觥。问年齐说生乾道，有日重新见太平。八九十翁同胜会，一千余岁侈耆英。燕毛序齿关风化，观感油然孝敬生。
浮邱千载尚相闻，解辔精蓝月未曛。一霎阴晴一霎雨，几重山水几重云。轻簧啭处闻求友，浓绿丛边对此君。更有山灵呈状巧，𣨼人花木亦欣欣。
直上云严绝顶峰，始知尘世有仙踪。悬崖藓润经年雨，满地花飘昨夜风。日月往来苍翠杪，烟霞舒卷画图中。琼台礼罢笙箫歇，万壑松声自羽宫。
谩宿林间夜对床，钟鱼衍度几星霜。月高花影频开画，风动松声自鼓簧。人事悬知春日好，禅心不作少年狂。重来为称裴公约，万绿阴中醅酒香。
黄堂燕衎盛衣冠，人道魁星照建安。多士权衡推月旦，一番桃李属春官。升歌鸣鹿陪樽俎，好与溟鹏插羽翰。发策致身须正学，功名久远要人看。
汝城高处著危阑，人在苍寒缥缈间。下瞰无边春境界，西来第一处江山。酒拈重碧酣诗思，柳曳轻黄入笑颜。阁老可能专此胜，蛾眉花底又催班。
隔竹斜阳唤小舟，寥寥天柱访仙游。风声树杪疑笙鹤，云气峰头见翠虬。凡骨面岩那可蜕，尘容镜水只包羞。几时肝胆无羁靮，卧看中天素月流。
黄墩巨海通昌国，花园大路连西域。九顷农歌乐丰年，赤山牧唱喧朝夕。罗溪流水出通潮，仕岆高山古贤迹。方寺钟声诵善音，桃源击鼓评民籍。
四围图画簇鲜妍，为托湖天汇众川。蚁运笕泥千嶂满，虹牵堤势两山连。旌旗耀日鼓鼙壮，冠盖如云罗绮鲜。才谫冒然兴大役，幸而集事谢群贤。
匹马先来破晓云，千章乔本翠缤纷。山围道院窗窗见，泉出丹池处处分。酒好便能浇磈磊，饭香何必御膻荤。明朝又踏红尘去，多羡烟霞总属君。
每说天兵出守疆，忽闻劲敌犯睢阳。火焚郡邑人民苦，血染江淮鬼物伤。忠报君恩名不朽，孝随亲死义难忘。皇天后土宜知鉴，白日英魂腾剑光。
古今天下多奇石，甲品从来只数端。千丈割云潭影湿，一泓贮水月光寒。青瞳要辨生鸲眼，紫色须求死马肝。鼠璞易投荆璞价，请君试买砚笺看。
不敢尤人敢怨天，愁来觅酒醉来眠。五穷有鬼遍相虐，九转无丹别自全。游食惧违新下令，力耕苦乏旧存田。灵台坐受忧兵触，荏苒霜华剥鬓玄。
破晓檐花未放干，披衣和梦倚阑干。酿成苔晕地犹湿，老尽鶑声风正寒。无客醉敲金镫响，有人睡怯翠衾单。牡丹一夜成消瘦，下却珠帘不忍看。
两袖春风一杖藜，等闲踏破柳桥西。云开远嶂碧千叠，雨过落花红半溪。青旆有情邀我醉，黄鶑无恨为谁啼。东城正在桃林外，多少游人逐马蹄。
样不趋时合便休，都将往事付东流。眼看浮世自今古，迹与孤云同去留。泉石定非骑马路，功名不上钓鱼舟。有时但得句无问，只与渔歌互唱酬。
十载重游古凤栖，莲宫新绕绿杨堤。欲谈世事佛无语，不管客愁禽自啼。苔滑空廊妨散步，尘昏老壁失留题。僧家田地邻家种，菜甲春风绿满畦。
西风吹梦越中游，剪剪轻寒入短裘。雁字不将乡信写，蛩声空和旅吟愁。邮亭冷雨孤灯夜，渔市斜阳一笛秋。是处山川即吾土，仲宣何用怯登楼。
天色微茫入暝钟，严陵滩上系孤篷。水禽与我共明月，芦叶同谁吟晚风。隔浦人家渔火外，满江愁思笛声中。云开休望飞鸿影，身即天涯一断鸿。
留得斯堂万古名，江山不敢闭英灵。池光曾染吟边墨，草色犹如梦里青。南浦诗香流未歇，东家魂冷唤难醒。当时园柳俱尘迹，惟有鸣禽尚可听。
飞絮游丝客子心，连城那忍遽分襟。青灯应见诗情苦，浊酒不如交味深。一榻暖风栖竹屋，半阑淡月立花阴。离怀今夜先收拾，尽付明朝马上吟。
匹马平生汗漫游，如今寂寞老林楸。小窗半夜青灯雨，幽树一庭黄叶秋。懒看世情宁睡去，怕伤时事莫吟休。寒蛩可是知人意，未到莎根只说愁。
短帽轻衫步履迟，微暄天气乍晴时。池融嫩碧消残冻，春剪新红缀旧枝。岚翠滴衣堪入画，禽声到耳足供诗。东风苦欲招人醉，频掉桥西卖酒旗。
林叶新经数夜霜，地炉独拥一山房。尘书邀我共高阁，浊酒劝人归醉乡。费省家贫还似富，身闲日短亦如长。梅花苦欲催吟兴，又破梢头半点香。
颓阑斜照网蛛丝，陈迹凄凉万古悲。柘水尚鸣亡国怨，山松曾见受封时。碑因苔蚀无完字，城为田侵失旧基。当日东瓯知几战，如今赢得一荒祠。
颜不常朱鬓易斑，流光难驻两跳丸。一年又是等闲过，百岁只消如此看。把酒何曾长在手，种桃能得几凭栏。痴人醉梦不知醒，日夜双眉抵死攒。
纷纷裘马走红尘，赖得闲边可著身。商岭定无屠狗客，云台岂有钓鱼人。溪山萧散青芒履，风月夷犹乌角巾。万事如棋君看取，一番局面一番新。
寂寞烟林噪乱鸦，青鞋步入野僧家。云深不碍钟声出，日转还移塔影斜。廊下蜗黏沿砌藓，佛前蜂恋插瓶花。竹床纸帐清如水，一枕松风听煮茶。
风煖旗亭煮酒香，醉醒始悟是他乡。驾言行迈路千里，岂不怀归天一方。春事渐消鶑语老，离愁偏胜柳丝长。无聊莫向城南宿，淡月梨花正断肠。
抱瓮区区老汉阴，空斋拥鼻日长吟。青山隔截市朝面，白发消磨豪杰心。书既无成休学剑，贵无可买耻言金。情知不入鸳鸾侣，赖有鸥盟尚可寻。
一叶薰风带暑回，雨添浓翠暗庭槐。不随春去鶑犹在，好竞时妆榴又开。剪尺旋栽新白苧，杯盘聊荐旧青梅。箧中敝扇投闲久，依旧团团入手来。
一架琴书一笔床，杜门荏苒送年光。囊空尽可偿诗债，脚倦犹能入醉乡。既老菊花偏耐久，未开梅蘂已先香。眼边管领闲风景，不识人间更有忙。
节遇中和景渐暄，自摩倦眼望前村。雕锼花柳春无迹，沐浴山川雨有恩。忆昔踏青终日醉，如今垂白几人存。未应便作衰翁看，藉草犹堪倒一樽。
银台绛蜡泪成堆，四面轩窗尽放开。花影忽生知月到，竹梢微响觉风来。豪挥彩笔诗千首，醉倚红妆酒百杯。游玩未阑归未得，高城漏箭几相催。
万甲蟠胸老气雄，将星光照海云东。声名宣尉裴中立，地步平章韩魏公。大纛高牙山水县，褒衣博带藻芹宫。书生端为斯文喜，俎豆先行军旅中。
鹤护松扉久不开，蒲团端坐思悠哉。故交只向梦中见，闲事不经心上来。双屐蹑云春采药，一筇拄月夜观梅。东风似见山童懒，自与幽人扫径苔。
一扫权奸九十章，七州不惮历炎荒。黄粱富贵百年短，青史是非千载长。丞相虽存心已死，先生既葬骨犹香。向令铁汉常留在，天下何缘有靖康。
灭没晨曦弄淡晴，追随杖履竹间亭。花逢酒侣容先醉，柳见诗人眼剩青。三月光阴半流水，百年身世一浮萍。啼鹃只管催春去，不道衰翁已怕听。
管领东风入杖藜，落梅香里已招提。苔痕一径白云湿，花影半窗红日低。欲见高僧聊尔耳，便乘余兴去来兮。葛藤有话无人共，付与隔林幽鸟啼。
林梢初日弄阴晴，露浥溪花笑欲迎。涧暗只闻泉滴沥，山青剩见鹭分明。远峰忽转还如绕，险迳徐行亦似平。莫谓诗成无与和，风篁也解作吟声。
自笑秋来似转蓬，偶然飞落过山中。一灯幽馆菊花雨，孤枕小楼梧叶风。涉世悠悠旋磨蚁，怀人杳杳寄书鸿。浮生何预光阴事，抵死相催作老翁。
愁锁巴云往事空，只将遗恨寄芳丛。归心千古终难白，啼血万山多是红。枝带翠烟深夜月，魂飞锦水旧东风。至今染出怀乡恨，长挂行人望眼中。
建括相望天一涯，快哉此地话襟期。芹边春煖几杯酒，门外月高千首诗。去去先生此休矣，栖栖游子暮何之。送行折了邮亭柳，归卧白云歌紫芝。
年来心迹两悠悠，若比孤云尽自由。既不贪荣安有辱，纵饶无乐亦何忧。一丝风月严陵钓，千里关山季子裘。到底行藏定谁是，试将心事问沙鸥。
风战枯桐敲纸窗，拥裘无寐夜偏长。樵楼三鼓夜将午，云雁数声天正霜。寓世此身惊逆旅，宽怀何处不吾乡。江头风景日堪醉，酒美蟹肥橙橘香。
此是闲中安乐窝，从渠忙处为奔波。人心少似秋胡妇，世事多参春梦婆。但把功名齐蚁蛭，定无荣辱到渔蓑。醉乡境界偏宽阔，天地都归一浩歌。
河梁邂逅话襟期，猎猎西风透袷衣。酒脸未随红叶醉，乡心先逐白云飞。客中送客难为别，山上安山胡不归。借使家书君可寄，此间无复问庭帏。
片云隔断嶂西峰，三两山花屋角红。几亩桑麻春社后，数家鸡犬夕阳中。拾薪涧底青裙妇，倚杖檐间白发翁。我亦愿来同隠者，种桃早晚趁东风。
寄隠幽踪何处寻，春风十里薜萝深。青山不说是非事，黄鸟自赓长短吟。百折畏途休著脚，十分明月是知心。不应误放桃花出，惹得渔翁话古今。
路转峰回又一村，天寒大半掩柴门。云融山脊岚生翠，水嚼沙洲树出根。任拥重裘风亦冷，未投荒店月先昏。今宵只傍梅花宿，赢得清芬入梦魂。
作室悬知要肯堂，而翁家学颇增光。一朝衿佩儒簪合，千古诗书屋壁香。鉴曲烟霞归羽馆，钟山风月落僧房。如何只揭精庐扁，解续斯文气焰长。
敢咎章缝解误人，甘于闲处著闲身。腹中书在温仍熟，梦里诗成记不真。引鹤徐行三迳晓，约梅同醉一壶春。今朝有喜谁知得，新换衔头号散民。
薜萝丛里郁青青，别是幽栖一段清。水色山光皆画本，蝉声禽语亦吟情。人今不改衣冠古，道重方知富贵轻。为语俗交休见问，已从麋鹿订新盟。
布袜青鞋敝絮袍，松扉柴几小衡茅。云酣才酿腊三月，梅吐又横春一梢。炭为骤寒偏索价，酒因不饮懒论交。穷年兀兀从人笑，未用多方作解嘲。
禅房花木锁深幽，借与诗人信宿留。幡影分来半廊月，磬声敲破一林秋。僧偏好事能青眼，佛本无心亦白头。试问青松峰外鹤，闲边曾见几人游。
画角声中旧岁除，新年喜气满屠苏。阳和忽转冰霜后，元气更如天地初。晚色催诗归草梦，春光随笔上桃符。闭门贺客相过少，静对梅花自看书。
风扫连阴作快晴，瘦筇伴我出山扃。路从初日红边过，人在野花香里行。古木殊无趋世态，幽禽懒作弄春声。棕鞋踏遍山南北，只与白云相送迎。
鼻祖名高三谏官，耳孙玉立又台端。气增浙左霜威动，面带终南山色寒。揽辔肯教狼卧地，归班便合豸峨冠。公余诗兴清于雪，细嚼梅花入肺肝。
不赋千钟赋一箪，天公有意养痴顽。书犹能看未曾老，诗亦莫吟方是闲。宽著庭除贪贮月，少栽竹树要观山。空阶两日无行迹，又上苔花几点斑。
俯仰乾坤为一嗟，西风原上夕阳斜。石麟已换延陵冢，银汉今无博望槎。前古英雄俱寂寞，黄昏灯火自喧哗。不惟人事年年改，近日灵洲水没沙。
十二阑干百尺台，登临洗尽眼中埃。沙痕长与水吞吐，桥影不妨船往来。两岸楼台随世换，四山图画自天开。槎边今古无穷思，都付西风酒一杯。
秋晓秋鶑鸣绿树，我自徘徊不能去。年年鸣值晚春时，晓窗共听人何处。鶑鶑少驻听我吟，我吟未成泪双注。来年啼上茧头山，为说老人题此句。
相见岭头相见少，北风吹却南翁倒。短日荒荒白草枯，颠狂乱叶如飞鸟。前峰低处紫海出，知是吾归里中道。父兄问讯今何如，只是相公言语好。
天台红酒须银杯，清光妙色相发挥。甆髹玉石岂不雅，君第酌之应自知。我有银杯何所宜，恕斋惠我前朝得。今朝把酒竟茫然，梅花万里人南北。
自古惟闻棠棣咏，后人多感紫荆回。固知天理随机触，亦本诗人起兴来。枯条谁缀桃花米，嫩蕊初挼撒酒媒。野老门前栽一树，才开桐角此花开。
千年日月藏丹鼎，万里乾坤着白头。落木断虹天渺渺，闲云倦鸟日悠悠。开门碧海通诸岛，极目青山是别州。我欲便骑黄鹤去，回头还有故乡愁。
二客论交自有时，篆畦相会不相期。家如元亮贫更好，学抵申公老未衰。好诗甚似无声画，昏眼羞同没字碑。买地近来闻辟圃，樊侯种桼未为迟。
波心隠隠金椎出，只道冯夷先导来。笑口渐开黄玉瓮，丹心初见小莲胎。步花想见江妃佩，烧烛那从水殿回。传记无闻今始著，莫嫌闲客少诗才。
逆水游鲲去不回，两鬐插背尚崔嵬。月将塔影和峰转，风作潮花入寺来。星斗四垂双阙壮，乾坤一览八窗开。山僧高卧还知否，人世如今换劫灰。
新叶轻柔宜与藉，芳心疏散不须茸。象床骨冷惊春梦，雾阁神清怯晓风。雨里多情危有泪，月中澄莹望如空。清明寒食人何处，金谷昭阳事不同。
卉中深碧斯为最，绣蝶红蜻宿近枝。巧补疏篱阴漠漠，善缘高竹实累累。满承秋露瑶杯莹，半敛朝阳翠袖欹。入药性寒君莫弃，良医疏滞用随宜。
昆山片玉天生润，雁荡移来手自栽。禅客久亲清少病，山童勤拂浄无埃。叶端洒洒通心露，根畔疏疏引水苔。必有事焉还勿助，此方端自养原来。
多忘昏昏久废书，闲来石上采菖蒲。瘦鞭走石蛟龙窟，细叶穿苔虎豹须。阴洞容光明复晦，乳泉盈坎润难枯。试拈九节风前嗅，已觉登仙不用扶。
平生志大孔文举，牢落依然不可羁。茨阖小窗巢燕子，菰蒲新雨试鹅儿。胸襟大闷书不读，口吻微吟人未知。安得一蓑江海去，持螯作鲙卧鸱夷。
不为吟哦苦苦频，老逢忧患损精神。见人依约近方省，认字微茫久未真。漠漠江山浑水墨，冥冥草树隔烟尘。何人解咒杨枝水，洗浄从前业障因。
举头无路见长安，十月江南有朔寒。岩瀑飞来云影湿，溪霜着处叶声干。相思一夜心先醉，欲话前冬鼻已酸。爱尔和诗添记事，愁来时解锦囊看。
花开压迳枝堪挽，花落铺阶雪不飘。茧老蛾成投绿水，香干蝶散离长条。满地月明浓不扫，无人梅落怨难销。老人别有心中事，愧尔投瓜乏报瑶。
凤栖老子近何如，骨格崚嶒久病余。新酒得时招近局，小楼无事忆亡书。眼昏长道青灯暗，头痒空将短发梳。昨夜西风吹海动，磨刀准拟脍鲈鱼。
官课有严投急影，公衙未退沸繁声。香材聚敛千家圃，兵卫森凝百雉城。额上粉轻春尚早，股间金重日初晴。百虫未敢梅花近，唯有渠来蹴雪英。
天碑万古閟嶙峋，自我来追此日新。旭日小村鸠唤妇，寒霜疏木雁来宾。路长桥断谁家店，天远舟行何处人。万顷黄芦秋色里，是中着我坐垂缗。
牙轴珠联秘籥縢，晓窗开卷见诗朋。曲渠荷苇鸣新雨，深院茶梅响落冰。山市雪晴邀试酒，溪桥月好近烧灯。玉泓不放花流出，闻有潜鱼解避罾。
丝窠鼠迹锁书縢，老去斯文属友朋。冻芋共煨须熟火，寒葅对嚼欲生冰。山深有客传诗藁，庵小无僧上佛灯。西去芗岩才半里，有蛟寒蛰得沉罾。
少日从军辉绿縢，如今一室与云朋。低眉深闭车中妇，背俗空悬木上罾。何幸传衣归六祖，莫忘受记出燃灯。相期何止诗篇事，大节无亏誓饮冰。
年来避世羡渔郎，全载妻儿云水乡。隔苇鸣榔分细火，带苔收网晒斜阳。一丝寒雨鲈腮紫，半箔归潮蟹斗黄。欲逐鸱夷江海去，西风无奈稻花香。
为爱寒花晚节香，故栽松迳与茅堂。寿思园绮眠商岭，清想夷齐遁首阳。俗眼只贪金带紫，丹心惟喜御袍黄。先生远觅陶潜种，急作山书寄孟光。
曾饮昌阳七十三，老来大布当轻衫。豫储当采三年艾，缓计空寻六日蟾。楚俗旧时沉黍恨，唐宫此日赐衣沾。栀香满院人如玉，尚想薰风半卷帘。
遇事无心心自放，如今心事放尤难。酒开愁绪汤浇雪，书润枯肠火养丹。欹枕啼鸦分晓色，把杯归雁破春寒。君来访我连朝雨，三日新晴理去鞍。
此别未知长与短，一春风雨助凄然。欲随流水入城去，更系扁舟话柳边。芳草斜阳新住蝶，落花飞絮乱啼鹃。雁苍山好须回首，便见秋风在眼前。
好客分明为我来，不嫌茅舍似鸡栖。归云古树如新画，久雨苍崖失旧题。别我此行正月尽，怀君老眼两行啼。丈夫出处有常度，不为黄金颜色低。
过尽江山十万鸿，梅花昨夜笑东风。客行草树绵绵外，梦觉乌鸦渺渺中。天道难知龟不信，人生有恨水无穷。今年厄闰有如此，万事绳床俯仰空。
红藤枕上到家园，花木萧疏可若干。陋巷夕阳人悄悄，旧墙新雨竹娟娟。数声啼鸟春愁破，几点残星夜话阑。世事旋消还旋积，只留青史得千年。
野老巢居江上成，相亲幽事远浮名。近村饮酒携孙去，远寺寻兰领犬行。麦老秧高关念虑，花开果熟有将迎。旧时风俗今谁有，见尔令人忆太平。
松声夜半如倾瀑，忆坐西斋共不眠。一鼓轻雷惊蛰后，细筛微雨落梅天。临流欲渡还休笑，送客归来始惘然。掩卷有谁知此意，一窗新绿待啼鹃。
我爱巾山去复回，城中平地起崔嵬。前村清景何人占，绝顶新凉几夜来。鹤起露翻松磴响，僧吟月上竹房开。任翻炼得清新字，想见斯人百念灰。
渺然清兴忆江湖，缚住此心安破庐。新绿池塘鱼散子，落红园径鸟将雏。青梅成后少佳果，苦荬出来无好蔬。老疾已艰登陟具，谁能为作卧游图。
不为时新刺绣纹，鹄袍鹤发自相亲。襄阳须有汉耆旧，彭泽终为晋隠沦。往往名场跻后辈，时时相衮问斯人。如今天道平如槩，得失荣枯一幻尘。
麦熟南风挂衲畦，山禽快活晓来啼。中分草色柴车路，半压藤花石步谿。茅屋数家深避马，竹林三里远闻鸡。荒村得句将谁赠，墙壁还随即事题。
有客披襟曰快哉，岂知元自舜弦来。但令酷吏暑先去，足想苍生愠自开。树影纵横流院落，荷香来往护池台。公权只赋生凉句，不道闾阎正苦哀。
一声空杳分千响，万里荒凉月正明。共说江南旧来处，还思沙漠远行程。如哀如怨知何事，相应相呼也有情。惊起芦花不成梦，江城应是报严更。
故国山河成断绝，孤臣江海自飘零。窗间取月离离白，树下窥天碎碎青。一雁不来山驿静，千梅欲动客愁醒。新来未赐王春历，三尺尧阶自有蓂。
寒气着人身似病，世涂多故鬓如银。劫灰今信胡僧说，野燐多应战鬼新。兵甲纵横满天地，衣冠颠倒走风尘。古今历数归仁义，河洛图书属圣神。
一字不轻王达善，忽看唾玉落钩银。共评中说跻尊魏，谁草玄经饰美新。大泽深山容避地，蓬莱弱水叹扬尘。与君同勘丹经诀，长饭青精养谷神。
幽幽丛薄无尘到，渺渺菅茅有露零。松曲似腰元自直，潭澄如眼向谁青。千愁淟涊那能浣，万事凄迷不欲醒。阴晦终逢开霁日，宫槐移影度阶蓂。
屝屦送人征影远，布裘知我涕痕零。初愁冻雪无狐白，忽喜晴霄现卵青。欲向华山成稳睡，不禁楚泽自长醒。桃源自昔无秦历，草木荣枯是瑞蓂。
北固漫夸城立铁，钱塘休说浪翻银。江山不改英雄泯，宇宙无穷战伐新。过眼烟花空似锦，到头富贵总成尘。旧时都下逢除夕，果食花饧祭灶神。
野色蒙茸翠羽盖，山光澹荡碧油幢。午烟时引煎茶灶，晓雾还沾读易窗。隠映掷金鶑点点，分明藉玉鹭双双。莫疑蛇动杯中影，一笑开襟钓大江。
绣衣御史当霄立，星次周流到上台。万里东隅观出日，十年幽蛰听惊雷。顿令绝学知书贵，解使贪官觉贿灾。恩及老生何以报，只将颂语献行台。
时事传来日日新，信疑相半向谁询。一寒一暑成吾老，多雨多愁过却春。酒畔暂休无限事，花前难买自由身。百年犹有四十在，须见升平作幸民。
牡丹过后卖芍药，清晓天街频叫时。传世园林鶑自占，有名花草蝶先知。百年富贵一场梦，千古英雄几局棋。世上兴亡总如此，我今叹老复嗟衰。
收合千红不上枝，绿茎丹萼称施为。灯笼翠干从高揭，火伞流苏直下垂。文豹翻身腾彩仗，赤龙奋爪摆朱旗。莫疑衰老多夸语，渍蜜蒸根润上池。
六出台成一寸心，银盘里许贮金簪。月中不着蝇点璧，春过翻疑蝶满林。陆地水光山院静，炎天冰片石坛深。扬州只说琼花好，漠漠风沙何处寻。
石阶无罅谁衔子，烧地成焦岂复芽。千岁分根染天水，单台五出异朝霞。朝绅济济水苍佩，仙袂盈盈萼绿华。作记不嫌人事晚，来年润笔到山家。
守着赪桐不为香，翩如凤子往来忙。徘徊最爱真红色，摇曳偏垂五彩裳。宁号孟蝉随鬓袅，莫为鬼蝶幻身藏。惜花却似诗人性，日舞中间夜宿房。
桑鸟催耕缘底事，草虫促织竟何成。春风秋月祗垂泪，北斗南箕空得名。有客悲歌持筑击，何时至治以韶鸣。吾侪吟咏还如此，哀乐不知何处生。
避地逃名花里居，春风何事转桑枢。退藏小阁收心静，闲下危阶放步徐。身到衰时方学道，眼当昏处始观书。一生日力悠悠度，总悔从前作计疏。
前身曾学昭仪舞，时样工为京兆眉。拣尽好枝无可意，倦寻芳草歇多时。晓畦雾重狂须减，风槛花飞悮与随。不但蛛丝深著避，更知红袖亦堪疑。
灯夕花朝都已过，石泉槐火又将新。故乡失业荆榛满，客子长饥雨雪频。底处桃源堪避世，何人橘里得藏身。朝家细核丁黄籍，食指虽多无绢银。
红红白白好容颜，笑日临风锦裹山。且引彩云来洞口，莫随流水去人间。忆游梦得嗟重到，访异𬴊之拟不还。自是刘郎有缘会，一千年后重来攀。
夺胎锦带仍添丽，借面芙蓉特太癯。睡去不禁春露压，醉来谁倩晓风扶。长条莫恨无新叶，纤瓣还能著细须。火急提鱼花下饮，明朝千点乱青芜。
天地元从雪后新，开帘闲坐看回春。谢公梦觉池生草，杜老羹成涧有芹。正是泰和嘉气象，好调寒煖养精神。花前不着多忧客，百舌何妨报事频。
道不能鸣假物鸣，数篇诗见故人情。重经丧乱成南北，多谢交游访死生。我始欲愁将老至，公须少忍待时平。古来毁弃连城璧，不恨沈埋百世英。
闻尔又归青嶂住，四明西畔越东头。山当篱外偏环屋，水到门前总合流。得句苦迟难附置，怀人不见更登楼。扫除儿女相思话，好作阆风十日游。
有意西林寻小隠，无田东瀼可邻家。闻师投谒不入巷，知我无人能点茶。山色一谿连雨色，雪花十里糁松花。秋声正与公相似，相对忘言定不差。
繁枝密密宜樊圃，以此能当密囿名。不信嫩茎藏劲刺，试将纤手触红英。毛身秦女自正色，鸟爪麻姑无俗情。方朔窃桃何处入，只应列子御风行。
读书瞪视眼花乱，力穑作劳足茧休。尊俎风流容鸭脚，语言滋味许鸿头。芦根系艇谁敲火，木末开扉独揽秋。壮日貂裘无恙不，浩歌聊为解牢愁。
锦堂得此添春色，金屋从他著丽人。老佛见之怜且笑，少年休以妄为真。梵天宝相宜方驾，海岛金沙合效颦。可是好花多刺手，汉滨游女礼防身。
曾向江湖久钓游，极怜红蓼满汀洲。清秋欲近先开眼，小雨才鸣急点头。翡翠忽来机事动，蜻蜓不定晚风遒。拒霜未放菡萏谢，点缀中间一段愁。
乘桴欲看日生东，借子门前一席风。白石凿余云补穴，青峰开处月浮宫。持螯斫鲙万事足，踞壳食蜊千劫空。剩欲作诗招酒社，恐君户小趣难同。
中有黄金白玉姝，莫欺红粒缀茱萸。晓风吹面成冰脑，夜雪流脂结玉酥。冻蘂未期春鸟啄，寒香不上暖蜂须。一生欲压孤山句，囊锦空垂气浪麤。
溪山潇洒最宜秋，缓步何须百尺楼。乱后见花如故旧，老来得酒更风流。幽荪暗折谁知处，好鸟一啼人举头。欲对黄花开口笑，茫然消息也堪愁。
抄书满架笔无尘，自是餐霞洞里人。性癖贪吟如好色，话终更仆尚留宾。爱花更缩栽蔬地，开径还通指竹邻。不是不贫贫得雅，如今金坞总输贫。
掷果久怜潘岳好，投梭不放幼舆痴。彩云似扇羞郎面，新月如弓学妇眉。喜鹊成桥终有别，阳乌出海且教迟。如何自古占天者，不说经躔有动移。
习习东风白苧裘，余寒未尽滞清愁。柳疑楚舞腰偏细，鶑学吴音舌更柔。好景良辰千古在，骚人墨客几时休。一年佳致惟春莫，可惜花飞人白头。
春风元逐土牛来，欲去金钱买不回。莫道鶑花抛白发，且将蚕豆伴青梅。落花流水辞梁苑，芳草斜阳上楚台。孝子不嫌闲寂坐，绿阴如屋两三杯。
从教凿石置官场，不怕沧溟地脉伤。薜荔𣃁开山鬼泣，莓苔迸出水精凉。东周以后一春梦，西晋于今几夕阳。自有青天开豁处，高秋买棹泛苍茫。
五陵三辅少年场，往事欢娱总不伤。阅世鶑花见兴废，随时蜂蝶有炎凉。原尝馆寂生春草，田窦门荒掩夕阳。汉殿唐宫亦如此，由来天道本茫茫。
江湖处处寻春去，每到芳时醉不归。帘幕生香花欲语，池塘细雨燕交飞。闲思此事真难得，或恐他生愿不违。欲作三门终老计，买山囊罄值年饥。
象简银冠觐冕旒，一清沆瀣九天秋。西湖处士梅花屋，太乙真人莲叶舟。闻道辽东来白鹤，不知函谷度青牛。人间天上无拘束，且驾长螭赋远游。
晴暖不妨临石濑，清寒多是傍柴关。香须蜂咬应知苦，斜影僧眠得占闲。数点稀星枝上下，一痕残雪树中间。入冬冷落愁眉结，见尔鲜明故展颜。
清明已自断百果，樱豆从头次第尝。青山四面欲春晚，白发千丈照溪长。偶然坐石云离次，久不窥园竹乱行。甔石屡空惟食粥，平皋闻道麦须黄。
小蕊清香真有韵，柔条纤叶不胜春。承平时节移新主，离乱风尘见故人。泪重阑干添婀娜，香残笃耨驻絪缊。旧恩深浅君自会，莫问谁家时与亲。
璘娥琢月剪冰花，著叶团团更不斜。只把青葱争玉树，不将夭冶鬭金沙。吹香自满骚人国，成实还宜野叟家。老我真成被花恼，尊前坐叹复行嗟。
弄日微阴驾笋舆，柴桑五子共携扶。云门钟鼓先朝赐，丞相门庭近日殊。绿树两行溪贯串，青峦百折路萦纡。惟余守冢鹰窠在，采捕令严无牧刍。
熠熠孤光阖复开，黄金一点亦微哉。凌风欲作炎云助，入屋翻疑夜雨来。本为微明生腐草，谁知残照落莓苔。暗飞只合藏形影，罗扇收来却是灾。
又见王师下海夷，书生笔砚自非宜。风尘宇内成百战，花坞山中自四时。故旧凋零今已矣，江山寂寞子何之。篮舆载雨匆匆去，一饭无因话别离。
断茸冉冉青楼外，浮影悠悠紫陌间。晴日暖风真得所，游丝野马与俱闲。舞经林苑鶑衔去，飞去帘栊燕掠还。莫把芦花来比拟，秋深客子更愁颜。
春服初成冠与童，聚观王式一衰翁。圆冠方屦还吾道，续衽钩边见古风。投戈犹待汉符赤，藏壁不随秦火红。宁可短衣充博士，莫令城旦属司空。
天香夜气两交加，艇子欹眠宿妙花。谁展银泥铺水色，更调汞粉拂霜华。即空是色非二景，有象无声别一家。此际含羞花正敛，明朝一片落惊嗟。
风清月白天垂碧，有恨如羞半敛花。红袖粉痕晨带湿，翠盘珠影夜生华。杨枝洒润菩提雨，薇水流香仙子家。几度晓风过曲院，七年不见使人嗟。
青山节节皆龙冢，蜕骨崚嶒幻此藤。栗楖生来呼上座，猕猴拾得奉胡僧。子能致此须牙具，我试携之气力增。欲上泰山宾出日，便须著脚共猱升。
不求海上千金药，且觅山中万岁藤。潘子入林亲拣得，舒翁履险力扶能。乞君瘦硬苍龙节，伴我清羸病鹤形。莫向潭边令照影，忽然变化老谁凭。
晴云高举雪云低，日日占天候不齐。菘白僵成茭白笋，麦黄淹作韭黄虀。江湖吐日鼋晞甲，山路成泥兽印蹄。老去欲休官不许，夜来魂梦旧山谿。
寻春曾作太平民，说着花时泪湿巾。风雨差池桃杏过，山林牢落鸟乌亲。书中闷见伤心事，画里思逢避世人。霄汉故交今隠遁，有山堪买愿为邻。
冷淡不生桃李径，只将素艳伴红梅。冰清玉润檀心炯，日暮天寒翠袖回。似倚兰舟并桂楫，羞称金盏共银台。谁将六出天花种，移向人间妙夺胎。
本爱真红一种奇，后来紫白自繁滋。青冠轻举真仙子，彩羽来仪瑞凤儿。石竹通家分异样，园葵附谱亦多姿。莫嫌性急难撄触，我以为规胜佩韦。
金风璧月清凉境，红蓼青苹迤逦秋。漠漠蛛丝穿露重，微微萤火学星流。何年才子诬躔象，几度佳人候女牛。一局烂柯经数代，人间隔岁未悠悠。
谁裁婺女轻罗段，我有并州快剪刀。色似山丹殊少肉，形如石竹亦多毫。胭脂初褪黄先露，蝴蝶才成翅未高。欲向小窗成扇面，世无陶缜倩谁描。
昔时剪彩聊为假，今见裁罗却是真。叶底彩窠本机户，花边线草是针人。独客书斋思拆补，静姝绣阁学缝纫。晚花开遍幽畦草，石竹山丹及丽春。
蜕蝶将舒魄尚凝，如痴如梦复如醒。风吹海水飞成雪，月入梅花胶作冰。有口勿言唯饮酒，无家可著不如僧。眼前喜见行王政，已有添丁充践更。
登高胜具何人有，重九佳名此日临。老眼已昏空怅望，壮心犹在惜销沉。天真呈露青山瘦，世故流离白发侵。汉水沈碑今出否，古来贤达共沾襟。
极目冥鸿颢气初，人生快意食鲈鱼。剪来萸菊觞新酒，麾去蚊蝇俯旧书。骚雅刘郎今健否，清修周老近何如。篆畦雨里青蒿长，寂寞无人过草庐。
惭愧秋风慰白须，夜凉早已入籧篨。白莲社里几人在，黄菊尊前万事疏。老妇自欣瓶有粟，儿童休恨食无鱼。故园红桂通消息，定有新诗一起予。
苹花消息入踈櫺，六月何曾有此清。晚饭出门新雨过，深衣临水早蝉鸣。月西人影如鸿影，风里松声带鹤声。此意寂寥谁会得，沉沉默默自含情。
天工施巧亦无穷，开尽枝头入草中。先借豆花来作样，旋将槐蘂缀成丛。淡匀弄色蔷薇紫，深蒂含胎豆蔻红。可是夏英无胜汝，鬓云一朵爱珑松。
深凭歌酒送流红，岸帻披襟万顷风。一斗白鸥苍霭上，数篇黄鸟绿阴中。不辞老疾余年在，已付欢哀万事空。新荷使家除户役，安居从此异征鸿。
六十三翁自荷天，乱余骨肉几家全。不材幸度龙蛇岁，多病休催犬马年。我老思亲空有恨，人生不饮更堪怜。差池九子森童冠，屡舞交酬且眼前。
虚明旱藕千丝透，清泠寒泉百脉来。绿烛怕烧先自障，青笺欲寄倩谁裁。正怜夜雨敲篷响，只恐秋风裂扇开。月下徘徊清影动，却疑翠凤下瑶台。
蒉桴土鼓为声始，天球河图非琢工。欲自柳州参靖节，将邀东野适卢仝。平原骏马开黄雾，下水轻舟遇快风。历历瑶琴怨遥夜，泠泠玉佩度秋空。
晓寒飒飒侵驼褐，山色盈盈入酒杯。人物风流随逝水，故都文宪没苍苔。黄鹂杜宇匆忙过，卢橘杨梅次第来。气运总随时节变，人逢寒食自须哀。
天机妙处莫形容，难把丹青写太空。万古碧山留色在，千江皓月此心同。乌纱燕子开门雨，白发杨妃掠面风。欲问清明休检历，杜鹃啼血滴岩红。
风流天下真难似，惜向篱边砌下栽。依旧风情三月在，斩新花叶四时开。莫嫌绿刺伤人手，自有妍姿劝客杯。不拟折来轻落去，坐看颜色总尘埃。
凌空千尺走龙蛇，隠映柴门野老家。拼把长缨縻落月，乱飘丹粉染晴霞。猿猴升惯能收药，蝴蝶低飞不到花。最爱豹林种处士，紫英香里岸乌纱。
丹青不用画吾庐，小小茅茨住近湖。欲探春风先插柳，要看雪景更栽芦。野船摇处沙成叠，海雁眠来草似铺。妆点个中新景致，藤冠布褐老癯儒。
蒙蒙土雾连三日，父老传经十七年。蚕月人家多忌讳，麦秋时候好安眠。桑鸠逐妇应嫌雨，社燕依人不避烟。短策绿阴新似沃，顷筐朱实写来圆。
自古诗人皆格物，山斋观物意如何。额涂金粉蜂归穴，腹吐银丝蟢布罗。鸡母载雏行啄黍，雀群欺燕坐争窠。纷纷扰扰为形役，闲补涪翁演雅歌。
賸欲栽蔬抵食鱼，蠹繁骨立谩长吁。畦丁伛背挥丛篲，鸡母将鶵啄浅芜。菜字元修须雨长，菁名诸葛待霜腴。闭门欲吃无忧饭，已戒应门早了租。
稻畦已改翻泥细，麦陇初分趁势斜。觳觫倦耕眠树下，毕逋得食下天涯。嫩晴微雨调时序，腊雪春风润土砂。避地山村成保社，倚需汤餠及邻家。
山居种苇意如何，相见沧江渺渺波。窗外近移秋色早，夜来偏觉雨声多。微风动叶蜻蜓立，暗浪冲根郭索过。谁解写成团扇面，萧萧残雪卧渔蓑。
寻芳自是少闲身，世故纷纷更咈人。一箸小园初韭脆，三杯荒舍晚醅新。云藏柳叶裁难断，月入梨花辨不真。每岁海棠时候近，今年寒重殿余春。
青山淡伫半帘雨，碧树婵娟一院阴。醉舞狂歌前日事，微吟浅酌此时心。菊花尽晚秋有味，枫叶尚彊霜著林。万里故人关塞隔，宾鸿应有寄来音。
身心自缚似芭蕉，安得凌风历九霄。闲户人随春去老，倚阑花向雨中消。病牙臲卼活书板，童顶羸垂倒药瓢。善谑偶然成句子，丛谈聊以永今朝。
疟鬼自与诗人谑，小儿狡狯弄炎凉。蔬肥夜雨园丁逸，果熟秋风稚子忙。枕臂闲思新药灶，扶头欲起候茶枪。故园青桂华如水，归泛天风浩荡香。
七十三翁饮上池，始知糠籺也生肥。麦须似笔山雌下，荷叶如钱海鳦飞。天运无穷人自老，川流不返志多违。旧时此日尝新日，蚤笋窗前一尺围。
乱离又活十年身，帝闵吾徒已甚仁。近厚施为回世运，至和涵养合天真。花间醉客能骑马，柳外鸣禽似唤人。酬唱小编情性好，伊祁留得一分春。
春风不到上林花，流落民间日又斜。曾向玉堂承雨露，可堪金屋委尘沙。生来富贵由天分，到底风流出内家。莫讶绿繁伤手刺，幽贞难犯可吁嗟。
树头绿叶无花看，树下黄花带叶开。火化新钱忘铸字，金成小盏欠施台。贵人亭馆何曾识，野客园林不用栽。鬭草儿曹求入咏，苍苔留坐独徘徊。
汀州春晚乐忘归，野草幽花兴趣微。翠叶参差舒凤翮，斑心点缀戏儿衣。掌中玉燕翩将舞，钗上银蛾乱欲飞。便想此身为钓叟，沧江烟雨白鸥矶。
踏雪相过客定嘉，瓦灯何事冻成花。捕螳者雀雀忧弹，甘带为且且畏蟆。寒拾相逢成一笑，触蛮互胜足长嗟。人生只是争名利，名利看来细似麻。
九十日春长雨雪，喜君今日咏新晴。绿阴四面招人坐，芳草前头试我行。少驻飞花终有别，爱听啼鸟忽无声。东坡已作秋阳赋，欲赋春阳恨未成。
千家桑梓兵余痛，十世松楸火后悲。瓦砾成滩无鸟雀，荆蒿如杖有狐狸。咸平树在枝柯损，晚易书亡目录遗。半树瑶花微雨里，向谁寂寞泪将垂。
辟兵辟寇走他方，六遍移家路转长。百醉与君同出处，五穷随我共行藏。柳花暗度谁家竹，燕子寒归何处梁。最羡刘家好男女，稳抛家事客原尝。
衰翁病起头初裹，拄杖穿林探笋生。悄悄菰蒲看鸟下，疏疏杨柳见人行。一春长雨花全瘦，半日佳晴蝶便轻。小立绿阴青子下，秾华洗尽总幽情。
曾闻画史传真诀，一叶旁边定一花。莫把风晴拘格范，好于月露写精华。耶溪舴艋花间屋，苕水鸳鸯叶底家。浙水东西江路绝，坐吟濂说自咨嗟。
桓桓松柏岁寒知，白发相逢也自奇。犹记小儒曾共勘，绝怜后藁未全窥。斯文定价何必我，自古趋名存者谁。惟有立言差不朽，夫君此计未应痴。
浮荣流潦一盈科，独此坚贞岁月多。入土同时成琥珀，为槎何日到天河。英灵真是随星陨，磥砢谁能把剑磨。今日尚疑龙蜕骨，当年曾见鹤成窠。
同听精舍对床雨，忆著西湖一舸天。何必钱神能使鬼，只须酒圣与逃禅。作文自昔少称意，种学何时大有年。冻饿一生祇百岁，声名须在后来传。
杜宇啼时多是雨，酴醿开后便无春。惜花底学千金子，对酒还思两玉人。良药草中闲长叶，幽禽花里巧藏身。青山百里通来往，衰病何曾厌客频。
绝怜幽谷此相亲，屋角来禽作小春。梅笑故知情熟客，犬迎不是眼生人。青灯知子别来意，乌几扶吾病后身。莫怪柴门长日掩，俗交正复厌频频。
儿时人道是奇童，末路翻成毦𦗵翁。燕去燕来催岁月，花开花落共春风。有金斑鬓难重绿，无酒衰颜肯更红。梦境如今亲历过，何须学佛更谈空。
黄梅青李夏方初，新绿池塘浴小凫。此日猫头削寒玉，他时鸿喙煮明珠。白头偷果从渠乐，绣眼穿花不我虞。更有长愁无遣处，只今细柳映新蒲。
前身自是傅岩梅，持斧江南得得来。一笑见花同臭味，百妖潜影入莓苔。只将冷淡全超俗，肯向繁秾浪占魁。爱惜耆儒如此树，二天雨露好培栽。
四教堂前百岁梅，北方豪杰为渠来。清癯自许根封雪，劲峭何妨骨锁苔。影里青衿饱弦诵，花前玉节照杓魁。林逋只向孤山种，不及文宣庙里栽。
为渠销瘦为渠愁，减却风流剩却羞。得雨如投碧玉井，随风似堕绿珠楼。医颊髓空无处觅，返魂香断为谁留。此诗吟罢难消得，八十翁翁一笑休。
亭馆成来三十年，主人头白与扶颠。已诛荐莽开瓜圃，更剪茭芦浚藕田。竹下鸣琴长忆鹤，花边酿酒拟留仙。今知烦恼都无用，修短随缘一任天。
石屏溪上晚风柔，深念沉思注易楼。好酒自能和性气，闲愁何必上眉头。十风五雨天常顺，万绿一红春更留。灶婢解炊新麦饭，提鱼仍就篆畦游。
淰淰清愁变暮寒，宾鸿去后燕来还。流红似雨人千里，总翠如山屋万间。竹杖行藏观动静，柴门开阖见忙闲。何如上传多髯客，白饭鱼羹养好颜。
宾鸿风逆断来縢，鱼腹书沉未上罾。镊白秋风炼药院，研朱仙露读书灯。青峰极目先榆景，黄鸟收声有木冰。欲问都城初破事，愿君秉笔直无朋。
等闲诗句无题目，忆著二林新意生。月皎皎时猿一个，风泠泠处竹千茎。春花不及寒花耐，山鸟何如水鸟清。欲放诗瓢沧海渺，不如飞雁入鄞城。
西家女儿长日愁，白头鼻息撼林丘。老去声名惜鸡肋，世间富贵烂羊头。青山白鹭水天远，绿叶黄鹂风日柔。欲往榆林忘南北，几回吹笛上高楼。
积翠林塘十亩阴，雨中不觉变流音。江山万里登楼眼，宇宙千年隠几心。有客不来还日暮，掩书无语自春深。倚阑欲数排檐竹，故故飞花点袖襟。
两两三三溪上童，口吹麦叶送迎翁。花间缓步阴阴日，柳畔闲行款款风。山鸟何愁头也白，野棠无愧面能红。太平五十年前过，烦恼今知万境空。
鞠后西风醉饮醇，酝香酿影夺初春。几年江县依缘旧，一笑孙枝造化新。钿翠半偏如意悮，钥鱼晓放守宫人。是谁不识花为瑞，分寸跻攀及太真。
一声湖外笑掀天，谁挽杨枝舣酒船。倚柱宛然闻鹤语，买花却不要犀钱。山阴拟去重为客，路滑归来亦悟禅。还讶春风无勾事，绿林吹血化杜鹃。
手撚花须送去春，绿阴溪曲喜逢君。相看时日愁千种，试说今年老几分。马喙信于人罕见，豺声顾不世多闻。长吟莫谢寥寥意，飞过南山自看云。
自从一掺去三千，尺宅抛来喜中年。每叹圣贤风泯矣，可怜母子日萧然。悠悠兰老离骚国，渺渺花开阳艳川。九月不能应十月，挂书一束放翁船。
八字山前一幅巾，可堪垂白向漂沦。平生梦寐在诸老，近者传闻失某人。社日鸡豚新雨泪，秋风鸿雁旧天伦。所期林下无穷意，护竹培花陆续春。
桑田成海海成田，迂阔重来每自怜。北道主人今似月，西江回首远如天。青山千里复千里，白发一年多一年。渺渺西风吹薄袂，能于骨肉不凄然。
冁声铁聚杯湖上，霍地金舂镜石前。凤至祗知成二老，龙眠不作可千年。南楼暂阻诗同赋，东郭还存履未穿。一段江湖真活计，阿戎肯教第三联。
泉翁上下数千年，精力平生涑水然。白发满头犹未了，青灯与影每相怜。书成不与无金谷，宝秘惟知有木天。两夜秋窗风雨暗，老人也有可炊烟。
雨余玉带已浮杯，未办庞眉一笑陪。春向五更抛我去，君从何处看花来。商丘大夏三十魄，白水青松大小回。此去政须笼短帽，瑶阶领鹤恣徘徊。
闲随川上弄晴漪，归饮无何政谓宜。云去但惊山朵朵，月明空想珮离离。高楼长笛无人听，一日三秋有我诗。此意悠悠浮剑外，绿阴深处祇鶑知。
万里夷夏范我驱，如鸱百发一无虚。却呼赤手烹双鲤，便计长竿上六鱼。此去重看黄鹤赋，所惭未识古蒙书。吟身只倚春风健，道不能颇盍不蜍。
得失无常所未论，相辉辈行几人存。小山政自惭为弟，老瓦何期饮到孙。橘盎且还诸老乐，梅花尤是丈人尊。向谁谓我翻公案，持向风流觅一樽。
清言一掬解千纷，又向名家见大君。北海无风鹏不运，南山有雨豹能文。更令此手曾扶日，未必吾冠不切云。鼻已辛酸复何事，天寒梅气只心闻。
老逐群儿去聚沙，不知桃子结西华。归来乡井半鬼录，依旧湖山一会家。白盖年深蜗浼浼，绿阴人静鹊槎槎。江流依旧皆明德，解见南涯媒北涯。
藤经剡雪通姿晢，筠度湘秋刮骨清。两洁不容尘有污，一圆还与世无争。生来肖貌难为遁，老去挥毫岂足名。林下好风差自快，忍歌桃叶若为情。
瞿老亭存树插天，靖风扶醉坐云颠。黔中历历何千状，晋后纷纷又几年。扣木不知渠是圣，入桃亦认我为仙。山林摇落秋声起，两袂清寒一冁然。
翰林昭代世之雄，何止将军走下风。吟墨淋漓三极浃，酒杯倾倒五湖空。可怜墓草离离碧，不似袍花袅袅红。端的骑鲸何许去，娥眉亭上问渔翁。
脱去朝衣出禁天，武陵山色识瓢仙。匆匆岁月十数字，黯黯风烟二百年。自古难全唯晚节，至今犹洌是寒泉。几人拭目宣公笔，惆怅春秋法凛然。
一笑归来百事疏，溪山随意葺吾庐。有时临水亦清矣，无事听禽皆起予。但喜达人谋熟醉，不知论者谓因余。马蹄未踏门前路，也怕先生废看书。
老子庐东信手栽，今经乱后实累累。天风暗拽云裳褪，晓日浓潮酒脸回。向上可怜无佞处，从旁只恐有偷来。清晨笑摘枝头熟，且献千年王母杯。
楚山秋色半凄凉，谁与炊成万粟黄。明月尚在天上本，西风未了世间香。猝然甚有惭羊脾，老矣何曾识蟹肠。若得一株红照几，白头今夕醉柴桑。
不更江上伴渔翁，独特移根一亩宫。人见空空当北面，谁知节节受西风。云衣不使通身绿，露惨能令满意红。却笑曾看齐物论，夜来灯火事匆匆。
因缘十日坐无哗，吹尽蒲香更结跏。几上玉鸲犹刮目，阶前金凤已衔花。且将柳浪还摩诘，莫去麻丘说子嗟。满袂木阴清似水，时看跳处是虾蟆。
踏到城隅路尽头，烝湘两水忽交流。炉薰不断征蛮祀，碣墨空遗责楚羞。石鼓无声山落木，朱陵未觉月生洲。冷吟绿净不得句，手搅天风更上楼。
绛甲至今寻四百，东风吹酒楚天涯。有时咄咄口三唾，无事由由手一叉。不怨雨声聋客耳，只愁春思乱杨花。弄乌此日人何往，自倚小楼娱晚霞。
年年漂泊得康强，美景良辰每不忘。千丈木兰从梦见，一瓢菖歜在淮香。人生慷慨黄金短，天下升平白发长。回首石桥正惆怅，小儿满口日凉凉。
客上高楼春已非，山花无语野禽啼。未论老子从前事，且看涪翁以后题。汴水悠悠云尽处，襄州漠漠月明西。登临岂是为行乐，试倚长风听鼓鼙。
成陆成池嘘吸间，是谁梦里得其端。茫乎世界虚空立，到此人生束缚宽。潮色龙边涂月湿，卿心雁外抱云寒。明朝又踏桃源去，所可忧兮行路难。
二月风光暖正妍，楚乡醉梦忽醒然。闲随白鸟行江上，偶为青山立槛前。花影去年曾接树，橹声何处未归船。行湘老子唤不应，愁绝一抹村南烟。
世故相驱入市蓝，无情公用亦难堪。温乎此岂神人肯，群也其如祖父惭。午夜天狐摇北斗，东风雨射满江南。青山白叠仙吟处，岂不酣酣战阿三。
雨露凄其厚地阴，千秋宰木是衣襟。君看江头寒食日，谁不邙山路上心。勿剪世无嘉树传，相寻事有后来吟。相堂翁仲曾传语，所谓天光要下临。
过眼不知骑马几，低头何啻问鸡三。旧游巷陌春风扫，新插田畴夏雨甘。白首学从无季子，青山招隠有淮南。人生共落三千界，未去嗔痴且去贪。
好事东君不惮劳，点妆梅柳见才高。尽输好景资元日，故遣清斋入我曹。锦绣忽贻新笔墨，琼瑶无以报瓜桃。春风遍染西湖绿，且涤金杯共漱醪。
松桧阴中六月清，异花灵草不知名。路从琼液山前过，人在水晶宫上行。千尺翠岚分月色，一轩寒籁动潮声。登临不厌跻攀峻，贪看云从舄下生。
山腰小径细于绳，山鸟关关喜弄晴。黄菊有情留客醉，白云无事伴人行。野流合处堪分字，草药拈来欲问名。回首渡头诗思逸，渔舟一笛晚风清。
不暖不寒寒食天，小桥杨柳未飞绵。三分春色一分在，十日晴无两日全。桐角唤回前嶂晓，子规啼破隔江烟。麻裙素髻谁家女，哭向墦间送纸钱。
山势崔嵬望太行，星轺迢递过临漳。华林园废花争发，铜雀台空草自芳。何必三分夸霸业，独怜千古擅文章。生逢乱世终非幸，疑冢累累挂夕阳。
一峰高耸上参天，地势钟灵出状元。雪霁乍疑抽紫笋，云开忽见吐青莲。平明远捧金乌小，薄暮高擎玉兔圆。独羡唐家贤父子，芳名留得后人传。
翰苑台边拂旧题，岁华荏苒壮心违。看萸喜得亲长健，对菊犹惭令未归。秋水一江鸥共瘦，云山千里雁初飞。宦情有暇无风雨，把酒相酬此会稀。
数间老屋半欹颓，宗祏虽存没草莱。尚有遗民呼太庙，可堪游鹿上荒台。花开陌路空余恨，麦被陵陂不尽哀。三节还乡平日志，化为杜宇定归来。
西风独凭阑干处，可是愁人鬓易华。老木不生秋后叶，孤灯空结夜来花。中原落日无归雁，故国青山有去鸦。欲向清尊消旧恨，路迷行客正思家。
读罢骚经手自抄，纫兰归计胜诛茅。新蚕食叶将成茧，旧燕衔泥旋补巢。菜老花随黄麦落，草长色与绿杨交。一春过尽三之二，闲倚东风忆孟郊。
迢迢豸岭水萦纡，知是元公此结庐。老屋至今图太极，古碑犹在勒通书。落花啼鸟春无恙，窗草池莲景自如。闲立钓游矶上石，光风霁月满庭除。
又见东风吹路尘，伤心红紫易因循。杜鹃啼歇三更雨，燕子衔归一半春。近水夕阳凭远树，东家飞絮落西邻。小舟撑出前村去，忽听人声不见人。
百尺阑干最上头，杯中旗影动奎娄。海通蛮岛三千国，山镇东南数百州。草木更含天子气，衣冠不洗晋人羞。旧来越战吴争事，一曲渔歌起暮鸥。
依依官柳暗关情，况复听人唱渭城。半夜客楼闻杜宇，一年春事又清明。帆开别浦潮如雪，花落东风雨又晴。光景不留人老去，浮生空自叹云萍。
梦觉钟山夜半钟，自怜寒月照山翁。曲从玉树歌声断，数逐金陵王气终。故老更思王化北，南人惟唱大江东。凭阑不见豪华事，只是江豚夜起风。
采蘩春日咏迟迟，何事于今咏黍离。夜到子中分旦气，岁从寅上授人时。野花啼鸟般般意，流水孤村岸岸移。且向醉中歌一曲，自怜吾及共吾儿。
人世阴晴了未知，一僮一鹤自相随。已无少小尊前梦，惟有老来乱后诗。花落鸟啼眠几觉，水流云散醒多时。蟠桃结实三千岁，知熟黄粱几度炊。
十年泉石痼烟霞，吟看浮荣过眼花。归去五株彭泽柳，困来七椀玉川茶。功名得失藏蕉鹿，身世糊涂篆壁蜗。我亦厌喧求静者，故园且种邵平瓜。
将军英爽冠人豪，眼底山河累宝刀。青女护香天亦悮，黑龙饮渭数何逃。当时僧说松楸犯，今日人推阀阅高。珍重王孙方鼎贵，莫将歌舞替征袍。
欲坏长城岂自由，江人重唱白符鸠。熏天富贵还须尽，从古忠良类若仇。狱吏但能书牍背，相公终欲割鸿沟。书生志念闲无用，长想朱云地下游。
入春风雨恶情怀，谈柄谁资近报来。比岁时闻通国信，新年又说建行台。难言铁冶飞灰烬，易见铜驼出草莱。羌筦夜吹梅落尽，倚墙缭乱野花开。
青青塞草始知春，又见平林枣颊頳。蛇起天津流枉矢，鸟飞淮甸覆行尘。漆城按堵宁辞荫，石马沾沟会有神。千古睢阳无处觅，不知臧质是何人。
雨过条风着柳芽，淡黄浅绿嫩如花。陂湖漾漾初侵路，蜂燕纷纷各理家。带郭园林仙苑近，送春船舫绣帘遮。芸窗倦倚何山翠，暖霭轻笼日脚斜。
今古纷纷孰控抟，太平方寸豁忧端。后千年去人何似，外九州来天更宽。风雨南山飞霹雳，江湖北斗挂阑干。要知元命真消息，沧海神龙自屈蟠。
顾陆风流几夕阳，桑畴麦陇自凄凉。山从地尽云垂海，水共天浮日射洋。门卒何年隠吴市，啬夫当日爱桐乡。蚁封未敢夸荣策，芳草无人且自芳。
瘦得冰肌骨亦清，诗人于尔独关情。孤高不受尘埃涴，洁白犹嫌缟练轻。天下有花皆北面，岁寒惟雪可同盟。当时只欠灵均识，不与离骚写姓名。
一去归期不复闻，故乡目断会稽云。乌江空堕将军泪，蜀国曾招望帝魂。两壁衣冠存古貌，千年城郭说邦君。遗民尚指专车骨，老树槎牙枕庙门。
绕屋栽梅亦可人，最怜夏月绿阴清。前村雨过山如洗，深径风来竹自鸣。涤砚不嫌池水冷，写书爱傍午窗明。近吟未许人知得，且向梅边隠姓名。
底事京尘踏软红，又随征棹过吴松。人家半在桑柘住，春水忽迷芦苇丛。赤蟹白鱼今稍稍，红樱紫笋已匆匆。船窗尽日看山色，多少好山供眼中。
东坡先生谪仙人，骑鲸海宇几十春。麾呵日月斥八极，笑触丰缺天不嗔。万里归来故无恙，诸公非复先朝臣。空令后世拜公像，洛阳宫阙今成尘。
一段渔歌起夕阳，溪山佳处欠平章。受风杨柳丝丝弱，临水轩窗面面凉。约客有时同把酒，横琴无事自烧香。沙头鸥鸟忘机久，却被官船去较忙。
扣宿精庐旋启扉，佛香未冷坐多时。分僧一半云归榻，借竹几些风入诗。隔梦听钟疑寺远，避寒移枕觉宵迟。起看犹有残窗月，春雪满山啼子规。
数檐隙地葺幽斋，小作轩窗傍竹开。行蚁上缘风折笋，饥鸦争啄雨残梅。闭门惟有读书乐，爱客苦无佳士来。最忆西湖柳阴底，扁舟欲去尚徘徊。
江湖路远总风波，欲向山中制芰荷。黄叶落来秋色晚，乱鸦归处夕阳多。惯经世态知时异，拙为身谋惜岁过。有屋一区田二顷，分无清梦到鸣珂。
瘦筇独与鹤相随，行尽荒郊入翠微。溪鸟喜晴将子浴，山蜂傍暖采花归。空村岁月征书晚，深径蒿莱客屦稀。久欲依居图别业，自愁无计泣牛衣。
寒侵征袖客先知，晓角吹霜下客衣。归兴只缘松菊晚，宦情肯为稻粱肥。山村日落人收市，海浦风生浪打围。怊怅诗成无便寄，夜深暗遣梦魂归。
乃翁儿戏可怜生，折叶浮舟趁岸行。有便信风翻覆易，无心逐水去留轻。触崖颇似乘时意，藏壑深关遁世情。幸喜此身元不系，底须壁上觅寰瀛。
东风第一番春游，白袷清樽半日休。花气未醒蜂蝶懒，宿寒犹𣨼雨云愁。人烟带郭居全少，林沼当轩趣迥幽。吟过小桥归梦晚，乱钟何处思悠悠。
郭外有村名孟堡，旧传君此卜幽栖。草荒东野千年宅，水绕南山一曲溪。人物不生诗渺渺，秋风无语恨凄凄。可怜如许衣冠士，不为留祠向竹西。
富贵真同一蚁丘，宠荣多处独多忧。静观草木自生意，晚爱溪山多胜游。竹岂有情那得醉，鸡宁解语亦能愁。纷纷数子成何事，只合求田问舍休。
篝灯读易听更残，微雨萧萧独闭关。治世岂无谋可献，书生从古命多寒。数茎须为忧时白，一点心犹报国丹。未肯轩裳便尘土，此身翻恐误儒冠。
百世人参杜陵句，一灯晚得后山传。天寒霜重隼孤击，木落江空花自妍。绝代文章惊此老，半生心力尽他年。后来不作嗟谁继，古意凄凉付断编。
移舟别浦待潮生，客子匆匆又夜行。云趁远帆离岛岸，风传疏角过江城。忧时谏草嗟无用，爱客灯花喜有情。愁甚不堪亲友别，小窗张酒到天明。
长恐山林计未成，可能俯仰羡公卿。鹤闲不受云拘束，梅冷惟须雪主盟。北阙无书休悔出，东皋有秫可归耕。镜容渐改惊非昔，犹喜旁人唤后生。
汉滨人物谁耆旧，湖上古松吾老友。入郭人民半是非，升堂丝竹真乌有。烦君楚舞吾楚歌，街头小儿笑阿婆。明年湖水还绿波，携诗来看田田荷。
乖龙卷雨焦土山，妖蟆蚀晴长夜漫。安得霹雳鞭龙起，取光还天磔蟆死。寥落风霆道术空，坐看短世入盲聋。南人巫医尚方满，一试两长君恨晚。
书来草木吾臭味，诗有胆气非黄冠。清溪研露一双鹤，苏门啸空千仞鸾。愁连青燐引觞醉，愤入白虹提剑看。谁识道人心最苦，半坛霜月夜漫漫。
脱旧著新金谷客，力能除蛟并白额。家养飞飞角傅翼，天下风尘儿亦得。高才疾足长叹息，御卿无权挽无力。可人可人与游辟，出门实繁九千跖。
熙朝政化谨三元，有事郊南典礼全。嗣圣万年初见帝，小臣十起夜瞻天。想回玉辂红云晓，更揭金鸡暖雨前。但愿庆成天下福，赋诗岂必从甘泉。
王春又数五尧蓂，先自春来半月赢。天上圣功调玉烛，云问暖律写茎英。苍生正赖吾君福，每岁长占此日晴。三祝莫嫌言语朴，时和年熟早休兵。
彩鞭点雨斧如雷，头上顽云打不开。冬序方随人日尽，春愁却载土牛来。几多漕运留冰解，何限耕桑要暖回。惟有上林花自早，天公羯鼓更频催。
夜光吟屋炯无眠，晓色梅檐重粲然。芒端残腊洗晴雪，花底好春回隔年。田畴膏脉占时早，禽鸟和声得气先。多少趋生寰宇望，紫皇更斡大钧旋。
去年冬孟朔朝雪，今岁腊三十日来。酿久直疑包地尽，飞狂忽作舞风回。盈虚有数天已定，气候不齐人得猜。流转春光又明发，一樽且送息如雷。
顺水风吹顺水船，全家水上作飞仙。犹疑五老瞠居后，不觉九华参在前。萧飒自怜双鬓发，应酬不暇许山川。腐儒易动还多事，三老齁齁倚柁眠。
惊涛拍岸临无地，远壑藏舟别有天。风举酒旗黄帽舞，雨抛鱼网绿蓑眠。机心起灭浮沤外，世事昏明返照边。安得杖拏相印可，碧芦深处小延缘。
无端佩玉更长裾，衔袖人疑表饵疏。塞路连云痡仆马，辕门似海叹车鱼。那无定远封侯相，正有南涯种树书。久客土思吾亦动，明朝满意听骊驹。
黄竹弄口雨初晴，灵溪渡头水渐生。两岸桑麻人著本，一川鸥鹭我同盟。风环摇日浣纱影，云杵打波舂稻声。少日经行浑草草，暮年归路不胜情。
羌管横吹万点梅，汉葭微透半铢灰。从知急景雕年驶，更着惊飙截道催。掠野已空征鸟厉，叫云欲曙泽鸿哀。布衾小作须臾忍，多少无眠待暖回。
爆声唤醒鼻中雷，宿溜初停晓色开。云落小须新日上，雪消剩放好春回。老人自写题门帖，稚子先尝得岁杯。明暖一窗聊引笔，东风折尽胆瓶梅。
谁与凛秋料理悲，木樨香冷未梅时。直疑天上金茎露，全付篱间黄菊枝。佳色足陪陶令醉，落英还慰屈原饥。东风试问千红紫，曾有西风此段奇。
旧游触景不无情，已办牵江复小停。好在夕阳红叶树，依然新月白沙汀。舟回剡曲潮空落，笛起山阳酒乍醒。当日掺袪谈底事，独挥老泪下旗亭。
冷云初雁水明霞，遥见星躔动汉槎。咫尺江淮分表里，一番礼乐又光华。水通建业宁迂道，天近城南且过家。忙处得闲应更好，故园秋色上黄花。
又报微阳九地回，堂堂心在鬓颜摧。乡愁云物有诗写，驿讯春枝无使来。燕谷可能生出黍，漆园但爱死如灰。相从导引学仙去，吴市不知人姓梅。
柳边梅外试阴晴，清晓谁来鹊满庭。春似久痿才得沾，天如熟醉骤难醒。窗含西岭千秋白，笔转东皇万古青。又与新年书甲子，阶前尧历第三蓂。
同游鼎贵佩鸣珂，寸禄中年不啻过。方朔犹须设非有，爰丝正可饮无何。山前华表书官大，江上邮亭送使多。草草百年勋业梦，插天浯石未曾磨。
万人如海长安市，歌酒相逢底处楼。容有门间曾半面，可堪尘际重回头。我非卖药伯休那，君岂呼卢彦道不。归过旧题梅柳处，寄声为谢少年游。
相逢莫说乱离苦，江北江南皆战场。何限忠肝膏草野，几多徒手化侯王。方当羽檄驰千里，信有缨冠卫一乡。事已论功殊未已，何如相贺返屠羊。
三尺青蛇冷剑铓，百跗委蜕像生黄。分来上界金神节，竖起平生铁脊梁。千步已穿萝迳月，一棱犹带柏台霜。小烦拄到天坛了，归化为龙亦未量。
酸风射眼旧沙头，我亦从来两鬓秋。万里客心惊塞雁，五更归梦化江鸥。山川信美坐成晚，风景不殊看总愁。征筑百年无了日，老天亦自厌兵休。
千载同归两陶令，故园相望一青山。怪来强健休官早，赢得艰虞阅世闲。差乐输君已天上，不堪愧我尚人间。斯文回首游从日，泪尽重华叫不还。
年时初峻道官班，紫气随师亦度关。赐号竞驩新宇宙，藏身独忆旧云山。玄都聊复栽桃去，辽海何当化鹤还。见说高人无宠辱，乘除翻手一沤间。
江涛如此得离难，祸本萧墙两巨奸。仲举能无推席起，茂弘正有角巾还。救时岂料兔三窟，去国才知虎九关。卖论取官方翕翕，吾诗未敢落人间。
与君生共一雌辰，枌社相违整十春。肯为江山轻万里，不嫌风雨住兼旬。携书又作鹦洲客，有弟能娱鹤发亲。岂不劝君归去好，回头我自愧鲈莼。
稍觉阑干远水漪，枉持钱贯去安之。湖山千古户庭内，帘栋几番鸾玉时。记好尽堪邕辍翰，序工且放颢题诗。西风何限凭高事，铁笛吹愁酒一卮。
嫩黄裹册印如斗，传教打门惊昼眠。又见朔平新改岁，独怜绛老不知年。绣衣春立层霄上，黍律阳回七日前。更愿时和戢豺虎，一犁归种久荒田。
葳蕤桑梓翦为荒，翰墨横流坠绪茫。天北有星明武曲，江南无地托文昌。几时兴雨苏民望，何日乘云返帝乡。我少乞灵今不梦，倚观魁宿照词场。
一雨真成五月秋，十年重上仲宣楼。峥嵘岁月欺人事，浩荡乾坤入客愁。孙刘气力三分尽，蜀汉山川百战收。可是登临无限意，闲看西日下城头。
当年亦自一蓑闲，百丈孤牵夜溯滩。乘海安归如此险，临河不济美哉澜。五湖月暗收纶卧，七泽云移倚柁看。岂是沦胥惜援手，瞿塘回首上天难。
华表归威可手攀，新亭风景落眉间。千年宇宙千年事，万里湖山万里天。庭蠡水来仍水落，衡庐云起复云闲。古今只在斜阳外，安得凭高一破颜。
一水相望汝与丰，乱来如隔万山重。清名昔已香三楚，晚节今真继两龚。正自南山深雾豹，何时东野快云龙。唾珠满纸悭琼报，聊写相于磊磈胸。
云霞一片从天坠，谁为淮南种好春。挥羽本调金鼎手，对花未老玉关人。万红清洛无前谱，四瑞平山旷后尘。坐上魏公宁用赞，倚风商略秩筵宾。
清薰一枕暑初炎，彩索朱符懒重拈。天上赐衣无媚骨，山中采药有长髯。扶衰底要三年艾，用拙何嗟六日蟾。惟有昌阳堪引寿，一杯泛玉不妨添。
天成不挫节根完，底是园工出相端。花面萦回银凤舞，苔身宛转翠虬蟠。由来疏散林壑性，稍就规绳廊庙看。至竟风流无改度，雾窗玉立雪篱寒。
苦炎未了又悲秋，如此相催老即休。病里有时乌可帝，梦中奚翅蚁能侯。屈平正不争鸡鹜，老子真堪谓马牛。兹理卧来尤透彻，飒然毛孔散千忧。
书币何因识灌园，等闲夜度北山云。明朝难觅苏仙鹤，邻舍空余孺子坟。不世大功关气数，故人高义足知闻。看来只是谈恢复，已隠无堪佐万分。
清野风沙觉更长，谪仙此日尚能狂。一株残柳专春事，两箔颓篱共夕阳。过鹢去空江浪白，归鸿没尽塞云黄。酒醒何处吹羌笛，未省吴儿有石肠。
客里萧萧两鬓秋，此身何止二宜休。礼文疏似嵇中散，疾病多于沈隠侯。愧我空餐有悬特，看君迎刃解全牛。夜来一炬平安火，賸喜先宽玉食忧。
世间最有诗人傲，龙马行天不受鞿。钟鼎何如白木镵，轩裳得似绿蓑衣。舍人锦好宜遭卷，谏议茶清亦取讥。近代后翁尤卓绝，客来无语袖金归。
雌雄在壳众雏分，养手当年纪渻君。饱履雪霜方出距，浅含风雾未成文。徐行肯与鹜争食，小立还如鹤在群。待放一鸣天下白，秦关下客敢论勋。
江光万顷碧香酒，春事一年红白桃。不饮其如胸磊磈，欲簪还愧鬓萧骚。言之浅矣乾坤大，逝者如斯昼夜滔。多谢江亭好风日，颇哀老子得游遨。
兵前万事举头非，风太无情宰木悲。马鬣未随陵谷变，龙髯还长子孙枝。会看高表鹤归日，毋忘新栽鹿触时。雨露百年思不极，深心更有岁寒知。
寄诗曾自日边邮，眼底江枫几换秋。颇忆故人当富贵，又传新句写穷愁。人生不会长弹铗，心事何知各倚楼。闲把武昌鱼送似，试参风味帝王州。
阶前爆竹作惊雷，从俗何妨进酒杯。微醉偶便深阁坐，好春先入小瓶梅。焚香静阅年光转，不寐频闻夜漏催。明日买臣当五十，却思上印故乡回。
赏心压景与晴期，广䜩张山下漏迟。万国灯宵臣卜昼，三军乐舞客歌诗。抃鳌东极遥觞寿，飞雹南风活着棋。不为清谈恐妨要，胡床尽到月来时。
五日江城因远望，画桡不动美哉洋。人间昌歜谁同嗜，地下离骚只自香。折得玉蕖冰照坐，飞来鸥鸟雪为裳。一番节物忙收拾，客舍题诗生晚凉。
晋朝征士种菊处，满地苍云无古今。漫喜孤亭初结构，每怀高节此登临。南山日入输佳气，北阙天长驰寸心。瞻眺徘徊徒感慨，清风帘底坐鸣琴。
广武醉后呵竖子，稷下谈锋避少年。未知更蜡阮屐几，惟恐有着祖鞭先。鬻技百金或封地，著书五车无入玄。人间事多特未定，把茅去老白云边。
九日阴阴怯远遨，南楼平压骑台豪。轻飔吹帽何妨落，嚣市登山易得高。烽火太平州送酒，檄书余暇客题糕。归来不尽良辰意，更折黄花照鬓毛。
凉意萧萧起白苹，凭高小扇一障尘。西风可是生华发，秋水偏能隔美人。巴曲数声乌散后，楚骚满目雁来新。江天只属渔翁管，那得闲愁上钓纶。
残红满地绿平池，趁得晴天一日嬉。曲径间行逃酒处，小楼闲坐品箫时。俗间礼节疏来久，客里光阴去不知。一笑主人还指似，墙东忽自有酴醿。
周行淮汉万山川，重此经过十五年。野老眉间新世事，蹇馿背上旧吟鞭。几分春色梅花后，一片归心杜宇前。深谷有人难问信，石桥倚遍晚晴天。
四檐残溜杂风铃，长夜遥空候启明。绿鬓望郎犹不寐，白头遗老得无情。几时画角吹愁彻，何处黄粱做梦成。一笑诗来扶杖起，满湖烟霁晓寒轻。
全人未可一偏论，盛德真堪百代尊。房魏其逢犹愧礼，荀陈之道不知文。我朝正有二三老，地位向妨八九分。近日后生谈理学，直将闻百掩前闻。
年时歌管萦云处，闲倚栏干水拍空。万古胡床自明月，几行官柳又西风。鬅鬙那复梳千下，磊磈聊须酒一中。更忆翘材人独自，夜灯寒雁耳偏聪。
缥渺层峦出画阑，半空长锁白云闲。一弓斜折蜀江水，八字平分汉渚山。眼入中原鸿去迥，手摩华表鹤飞还。好天谁遣成南北，遗限悠悠落照间。
东南赋甲天下处，万里西风生黍禾。禹贡九州今见一，晋军三役古无多。水包楚蜀虽朝海，山引终嵩只隔河。安得六飞时此驻，棘间咫尺望铜驼。
布衣蔬食百无营，底用江湖更有声。正尔多才忧管辂，何如一肆老君平。逢人足可谈忠孝，对鬼无劳语爽精。问鹊占珠还动否，亲年喜惧室嬛嬛。
初持小惠钓声华，禄厚官高誉转加。过客厨丰路碑炫，中朝赂重里言夸。黄金何但买身贵，多粟尤堪作传佳。百世倘无公论在，邪人浑指正人邪。
百年岁月此池台，十里云霞镜面开。青鸟惯含红旆去，小娃频采白莲回。玉箫吹拂玻瓈国，绣縠穿交金碧堆。好是太平人自乐，宫车咫尺不曾来。
宇宙诗愁海未深，有情何必句铿金。蹇馿桥上长寒眼，短笠山头独苦心。千载暗中扪沈谢，几人灰里拨何阴。濯缨自取沧浪去，好在三闾泽畔吟。
当年握手谈何事，此日相观一卷诗。湘竹恨深听雨夜，洛英梦继看花时。杜陵春好工添泪，宋玉秋清祇益悲。犹有堪论千载上，由来不倩俗间知。
至狂而圣至愚神，天命何私与物均。万水各涵全体月，千花同受十分春。一家路透家家路，一性仁通性性仁。秦汉以还无讲学，几多轻弃不赀身。
拍天富贵有危机，屠钓逃名未觉非。许靖何尝羞马磨，王章安用泣牛衣。班荆道旧身俱晚，折柳临分意重违。且复斯须相劳苦，明年我亦荷锄归。
满目尘沙万里还，客来相对旧儒酸。秋风惯识茅茨屋，朝日仍登苜蓿盘。云鹤性情闲去好，山林面目本来看。今年少缓梅花约，敝尽貂裘未可寒。
万个瑶姬拥御筵，千官玉立寿卮前。丰年三度雪平地，需燕一番云上天。鹭序卷班元老后，龙颜瞻喜侍臣先。几多夜访筹边事，更愿毋安一枕眠。
潭潭居府美哉轮，歌舞回头迹已陈。东阁早知为马厩，西曹正可认车茵。高明易瞰多招鬼，富贵无常忽易人。看取田文何意气，雍门未鼓泪盈巾。
忆曾守岁荆州夜，多少艰虞共济人。一纪重来仍作客，百年谁是自由身。干戈满地今犹昨，日月行天故复新。愿及春回再清晏，绿蓑永换黑貂尘。
农祥见正久当雨，元日至人还要晴。长旦始和开岁事，一番既渥起春耕。瓣香及物何神速，咫拜瞻天只血诚。小待为霖三日足，灯宵又放十分明。
大慈寺里谈天宝，蜀产凋零此亦奇。借我干支作正鹄，验渠祸福似蓍龟。李虚中术曾无失，绛老人年漫不知。大运茫茫君自扣，故乡归去定何时。
扁舟小系画阑西，万里晴光一拄颐。湖面欲包天外去，峤鬟疑割海中来。高空自泻轩皇乐，元气长涵杜老诗。庆历残碑重回首，此生何限退忧时。
庆历残碑倦复看，斯文岂是为游观。一番栋宇开荒础，万古青螺点玉盘。鸟度云移人事换，天高地大客愁宽。六丝小驻询遗俗，尚忆重华舞羽干。
一箭乾风射眼酸，几棱远碧压眉攒。芙蓉开彻徐娘老，杨柳疏来范叔寒。何处素商调绿绮，谁家翠袖倚琅玕。无情九辩浑抛得，却被天公画出看。
水汽昏昏接海边，清江狂客系吴船。天风十日河冰碎，夜雨三更瀑布悬。寂寂春光归柳上，匆匆离色在花前。故人著屐能相过，剪烛西窗话昔年。
老去何心说看灯，一年还要此宵晴。暖风忽断檐间溜，繁吹初过枕上声。谁变惨凄成笑语，定回离乱作清平。不应淡薄梅花月，偏照诗人白发生。
班朝曾共多艰日，草疏相过太息时。扶起斁伦千古痛，唤醒忠魄九原悲。我逃微责去汶远，公坐高名出昼迟。危急一朝还并命，举头颠厦欲安之。
初闻难及庐山老，晚见丧归南海翁。犹被恤章虽弗逮，竟成全节略相同。事惟有死仲连子，貌乃如生颜鲁公。不尽哀荣千载下，爽鸠墟垅几秋风。
同朝尚忆当时事，我去明朝公入台。岳柱摧边忽英簜，海尘扬处又蓬莱。梦阑杞国忧天痛，世换辽东避地回。似尔全归亦安憾，贞元遗曲自生哀。
梦回残月堕觚棱，归棹沧浪自濯缨。城郭重来嗟隔世，江山如画忆初盟。当年阮瑀谁争长，千载相如凛若生。空复满襟余老泪，临风三叫为君倾。
十载纷纷死乱离，如君清苦独堪悲。医余书眼犹评史，瘦尽吟肩正琢诗。李涉空哦绿林夜，阿先竟厄白波时。还胜罹难天涯者，荒冢无人酹一卮。
几度思君欲白头，人间富贵曲如钩。细论谁可一樽酒，高卧惟应百尺楼。工力忽从诗句见，锋铓渐向笔端收。海鸥不骇渔争席，自此宽闲任钓游。
闻道机心不下鸥，丈夫乃不为身谋。人间信有城门犬，江浒非无夜半舟。塞上马来还反掌，扬州鹤去又从头。茫茫世事谁能料，未盖棺前卒未休。
少狂拂剑指天山，中岁驱驰万险艰。射虎将军频出塞，堕鸢老子晚征蛮。莫夸兵法来圯上，但爱挐音出苇间。风后大鸿三引首，一波长乞白鸥闲。
眼光如电气如虹，少日词场互长雄。几度忆君风月社，十年坐我簿书丛。痴儿了事未易了，老兔中书今不中。次第买山归隠去，不嫌苦淡幸来同。
潭影悠悠白日闲，千年如画此江山。高人徐孺死已朽，上疏梅仙去不还。底是忧堪埋地下，谁能远不在人间。相逢正有论诗乐，且透西江句上关。
宦游落拓成前梦，乱瘼摧藏各幸民。岁晚来门今雨旧，人间倾盖白头新。斯文不厌重论细，吾味何关数面亲。海内凄然成二老，玻瓈更共一江滨。
又迟江南缉落毛，儿衣折尽海纹涛。静看机事枭群奕，醉倚西风蠃二豪。黄菊篱间三引满，夕阳楼上一凭高。故人经乱浑无恙，赢得新吟可拟骚。
金石论交半化狼，竹桐吾味暂栖凰。陶篱三亩新荒迳，孔壁千秋未坏堂。彩凤题门人洒落，骊珠照夜笔淋浪。惜无北海盈樽酒，与赋东湖五月凉。
梦事曾陈一瓣香，清愁两地鬓眉苍。少陵空复诗劘垒，王湛聊须易在床。古有忘言行畏垒，今无书法可柴桑。提君四印各安稳，正使同群不乱行。
来参军事久无功，宜黜而升愧在中。揽辔登车宁有是，过家祭灶略相同。送人万里鸥波白，回首千山骑火红。待得故园高卧日，诸君剑佩一时东。
千羊濈濈拥初平，不抵封人反哺羹。自说老来行欲倦，忽闻亲在座皆惊。白云飞动能无思，寒雀啁啾故有声。回首送君双泪落，松楸霜露正关情。
故王沉愤九重泉，先帝焦劳四十年。已有含桃荐新庙，独无麦饭洒荒阡。挽回天怒当初政，扶植人伦在众贤。此邸最关宗社计，加恩莫放代来先。
短世人间厦几颠，高风湖上榻犹悬。荒凉士竖残碑日，辽邈官修废祀年。万古南州人似玉，千秋曾子笔如椽。斯文未丧神犹在，会见冠裳拥坏阡。
报答春光两鬓华，荆南二月苦无花。津亭折柳清江驶，野寺观棋白日斜。赋客不来楼背隰，霸功安在戟沉沙。归途却惜匆匆过，一径深红卖酒家。
巾履鲜明意气洋，高门悬箔走如狂。惯曾携箸从崔赡，可但驱车造辟疆。合五侯鲭为一馔，染公鼎指要先尝。寄声穷巷长饥士，今代何人饷子桑。
战骨如山血未干，补疮遮眼肉都剜。向来手诏真哀痛，间者人言已治安。夜访宰臣忧卧榻，昼延学士论危竿。祖宗全盛犹如此，半壁江风面面寒。
钻刺逢迎状似奴，是非羞恶一毫无。盖间老犬曾共嗾，鞲上新鹰正待呼。递趱庸回联鼎食，长排耆俊在泥途。一朝政事渠何算，可惜倾人好国都。
正徯朝阳听凤鸣，忽传鹈鴂作秋声。百年事会纷成毁，一日光阴屡晦明。张霸安能识时务，翟公久自见交情。人间快意真难待，茅屋看山了此生。
决汉排淮二十春，玉班步武乍骎骎。紧官为饵刚摇手，退处如饴肯动心。宝剑夜鸣犹斗近，貂裘晚出已寒深。当初若听苞桑计，未必江涛许浸淫。
夹道欢呼百吏恭，微垣上相领藩雄。一星文采低南斗，十乘先驱走祝融。孔子犹须晚封楚，周公只合早归东。林深近亦闻时事，小驻油幢请下风。
当家勋阀旧巍煌，天女裁云为制裳。胸饱治朝周典礼，箧余内苑汉词章。经行禾黍关河远，指点蓬莱日月长。故国风流一回首，不妨鸾玉小徜徉。
深僻山居自在身，似僧有发俗无尘。读残贝叶都忘世，看足梅花不要春。啧啧树间黄口小，悠悠道上白头新。足非何与先生事，闲倚枯藤一欠伸。
穷居省事亦欣然，老屋中间易一篇。安步当车蔬当肉，笔耕为耒纸为田。幸生朱陆相鸣后，犹忆羲文未露前。三益不来山月白，卧听涧水说真诠。
闻道江边起柁楼，欲将吾道付沧洲。三年恶瞰卢仝屋，一日轻装范蠡舟。蹈海高怀欣独往，济川好手蹇难留。樯阴舸下能容我，雨笠烟蓑傲白鸥。
高吟鼎脔屡经尝，群噪纷纷子贡墙。雪曲我应惭郢下，笛声公自感山阳。堪嗟绛老泥涂役，孤负春官桃李场。斗大康山盛儒者，凭谁推此叩循良。
江浙相望半月程，燕云万里重行行。几多临水登山赋，不尽还家去国情。三入换来金印大，一归赢得彩衣明。东湖何似西湖好，且对梅花捧寿觥。
瑶编每读愤填膺，始末权奸托罢兵。初渡已诛双烈士，小吏更坏一长城。啮毡大老投荒死，借剑孤忠窜岛生。长与东南羞汗简，更堪西北望神京。
朔云垂天野四平，羌笛叫月山秋清。金台此日燕万里，绵蕞当年鲁两生。衢路屏营诗少味，江关萧瑟赋多情。西风瞥眼鲈鱼鲙，一夜相思闻雁声。
冈路阴阴忽半规，无盈万古亦无亏。凿开空洞地有眼，劈下广寒天不知。小著山河偏影处，平分蟾桂上弦时。游人莫讶清光少，照见江东几盛衰。
扁舟小系画栏西，万里清光一拄颐。湖面欲包天外去，峤鬟疑割海中来。高空自泻轩皇乐，元气长涵老杜诗。庆历残碑重回首，此生何限退忧时。
诗来老气郁沈沈，犹负驿骝万里骎。辇路风尘重回首，梅花岁晚独知心。张南有死天无远，管邴如生海未深。明发阳关底须叠，只哦雅制沈哇淫。
四壁纵横都十尺，门对若耶溪水碧。画阑漠漠吹香风，绿窗练练浮秋色。中有诗家白玉颜，饮露沐芳度朝夕。当轩大坐眼波横，只许诗人来入室。
可人久别喜逢迎，分坐南窗晓放晴。竹所多时无此乐，梅兄一笑让渠清。字如晋样神饶韵，诗比唐人语更精。隽永韦编有真味，更须分我一杯羹。
又来上国看新元，细嚼梅花咽冷泉。阿母在家年六十，孤儿为客路三千。身居东海沧波上，心在西山落照边。碧户朱门杨柳岸，不知归日是何年。
人物如公岂久淹，极和平处极森严。无心为禄长思去，直道从人肯避嫌。学务躬行惟恐失，贫于未仕不言廉。书边大有闲田地，有口从今只学钳。
截断人间名利尘，横塘深碧护新坟。昏明不定霜天月，开合无心竹屋云。风雨对床差可喜，乾坤万事不堪闻。栽松种竹闲功课，却为忧时一半分。
杨柳阴阴水一涯，无边天地入窗纱。土阶过雨苔生润，竹迳无人草自花。圣处工夫期我立，吟边生活赖成家。夜来梦泛沧浪水，两袖清风钓岸沙。
面无老色气精明，南海归来住未成。不道山中无宰相，要从恕上做功名。云屯万骑西风急，月浸三更夜柝清。谋国定知有长算，胡雏不树向南旌。
一曲清溪十二阑，分明常在画中安。千年药灶和云暖，五色丹光彻夜寒。魂梦不来怀好友，山居能久是苍官。葛翁颜色红如染，不信桃花树上看。
箭下曾亲一鹄来，一蓑风雨霅川回。近诗不逐唐声变，燕服多依晋样裁。竹屋逢僧闲煮茗，梅边领客惯行杯。终当夜直金鸾去，要试平生倚马才。
掉臂纷纷桃李场，声名暴耀急收藏。春风未解瞻颜色，落月长思满屋梁。大学十年心独苦，天门一疏日争光。弟兄千载诗书泽，染得人间草木香。
家近芝山傍淡湖，城居清似隠人庐。凌烟阁上同年在，光范门前一字无。信口语言多得忌，谋身术数不嫌疏。人生要是闲中好，轩冕何须苦见拘。
久矣常峨豸角冠，未应上缀史臣班。名高自是难推去，才大如何爱得闲。斋阁不须垂绛帐，精神留取上蓬山。散人梦落沧浪外，白鸟冥冥去不还。
高下随风自在吹，纵横万里急还迟。园林顷刻生春意，天地中间有此奇。深入重城垂缚处，不持寸刃令行时。夜来竹外生盈尺，冻损梅花人未知。
蕊宫仙子下明湖，剪水桃花更滴酥。洁白十分天下瑞，光明一片剡溪图。园林春到何嫌早，阊阖云开不待呼。方寸去天才尺五，笑他上界觅玄都。
轻云卷雨过檐牙，杨柳池塘合乱蛙。四壁月华春夜永，一年风物此时嘉。诗当淡处工差退，心到平时语不夸。睡眼醒来人不见，杏花散影满窗纱。
天工剪水作花飞，为瑞为祥也大奇。管取明年禾麦熟，山河大地尽光辉。千树万树银花结，也是普贤呈丑拙。谢三郎在南台江，手指东山笑不歇。
纷纷世事几昏明，仙计还山又未成。欲学种松消永日，不徒煨芋博虚名。云开衡岳鹏程阔，秋入鄱阳雁影清。也欲摩挲病来眼，春风暖处望前旌。
合宫芬郁彻垓埏，治象阳明景烂然。云气朝𬯀疑欲雨，帝心夕惕即旋干。皇穹后土实临汝，祖德宗功鉴在天。既灌更祈如未灌，缉熙此福万斯年。
英雄牢落谷音空，敦薄犹存柳下风。善政有声闻六邑，病躯无自谒千峰。乾坤许大心知少，道义相交我辈同。珍重瑰章何以报，烟云留护峡山松。
吝骄专恣讳言兵，祸本伊谁自种成。潮汛有时声转怒，权奸一死罚犹轻。道无起灭无今古，物有消虚有长盈。赞化正需豪杰手，华山深处卧升平。
西湖旧事逝如流，红紫尘沙新绿稠。昔日赏心今日吊，前人遗迹后人游。雨观水色连山色，晴看湖头送日头。鸥鹭无情自来往，兴亡不管帝王州。
孩提均识爱其亲，未有君家最睦姻。逊畔以全诸父义，在原此岂妇人仁。一门邹鲁斯文地，三世羲皇太古人。朱紫满门直余事，九京可作百其身。
时样多求赫赫声，惟公独韫玉精神。传无房杜可书事，心即羲皇太古人。日月升时先奋翼，风云浓处忽抽身。苍苍忍夺客星去，却使凌烟忆老臣。
扁舟一叶掠垂虹，因泛江莲得识公。千里军民安席上，一年宾主坐春中。斑催紫橐朝天近，梦到黄粱霍地空。契阔真情言不尽，只将楚些寄东风。
翱翔碧水又蓬山，再入郎闱即丐闲。屡疏朝端词梗梗，一麾道院政斑斑。阁因书创家邹鲁，堂以亲名行冉颜。所恨与公非识面，一诗寄雁写潸潸。
万里皇华遣使辀，姓名曾覆御前瓯。燕台礼重金为屋，严濑风高玉作钩。丹凤喜从天上落，白驹须向谷中求。敲门不醒希夷睡，休怪山云着意留。
樵仙深入琴棋境，一笑出门天地宽。人世已非存朽斧，土音不改只南冠。琴中自有铁心在，局外何妨道眼观。霁月光风元属我，饭牛何谓夜漫漫。
闲中历览古和今，夫岂全无所用心。书为重看因熟读，诗添新作费沉吟。消磨暇日尊前酒，赓和薰风膝上琴。过去未来都不管，却看明月是知音。
六县驩娱己独劳，肯心行善是人豪。乞怜请命茧丝价，起死回生鼎釜熬。谁谓他人无力气，不于好事拔毫毛。老夫赞咏非夸诩，此在春秋亦合褒。
冰崖赤骨物俱老，火树生阳我不孤。铁叶几经寒暑战，丹心不为雪霜枯。托根峡里老居士，加号花中烈丈夫。颜色不淫枝干古，洛阳牡药只为奴。
凡卉春妍夸国色，此花阴极抱阳明。人疑芝草非时出，我谓丹砂托树生。可惜洛中忻富贵，不知霜里蓄精英。老夫诗若宋初出，牡药如何得盛行。
人间谁是识梅真，弃实求花后世心。何似只如三代日，分甘投老万山深。寄来陆凯浑多事，说到林逋亦费吟。耿耿知音唯月在，无言相看古犹今。
城中忙失探梅期，初见僧窗一两枝。犹喜相逢那恨晚，故应更好半开时。今冬不雪何关事，值伴孤芳却欠伊。月落山空正幽独，慰存无酒且新诗。
神龙原自异凡鱼，潴泽还知不久居。平地雷轰头角露，滔天浪浴甲鳞舒。应夸鳌海都量遍，漫道龙门不可逾。试问锦标刚一跃，陡成霖雨足沾濡。
松风朝来入梦频，公余乘兴去寻真。红尘物外长清境，白日壶中不老春。柏子灰寒烟寂寂，桃花风暖水粼粼。逍遥羽士闲如许，愧我浮名役此身。
来则非邪抑是邪，缘堤何必更行沙。瑟当调处难胶柱，棋到危时见作家。公论有谁能著脚，事机至此转聱牙。不如叠嶂双溪下，行对青山坐看花。
近来西北又干戈，独立斜阳感慨多。雷为元城驱劫火，天胡丁谓活鲸波。九原难起先生死，万世其如公论何。道过雕峰休插竹，想逢宗老续长歌。
圣作巍巍泰华高，淋漓赐笔洒春膏。奎文河汉天垂象，藻思波澜海驾鳌。淳化罕逢休叹昉，大中亲遇不夸绹。骊珠数十光盈把，何啻春秋一字褒。
直庐峻在九霄高，雨露恩光切仰膏。夜炬恩浓超赐锦，春船思涩怯提鳌。日砖有影占花隠，风铎无声引索绹。昭代崇儒逢圣主，小臣待诏愧王褒。
熙朝道化聿求成，龙衮天临策俊英。清问详延敷廼听，嘉犹入告底于行。尧章焜燿欣承渥，汤训丁宁戒近名。圣主得贤功烈盛，小臣稽首愿升平。
芒玉平云玺印红，洛龟图画五三隆。壁奎星聚来时彦，河汉天垂仰化工。文治正应淳化似，恩华重与绍兴同。何须飞白人人赐，始悟君王欲教忠。
大中之后建隆前，鱼烂瓜分且百年。地辟天开崇帝学，河辉斗灿动星躔。千龄必反人弘道，一念潜通圣即天。叹息斯文今有幸，昭昭奎运岂徒然。
自携败册小窗开，三十头颅四十来。闲日诗书真足味，薰天富贵只飞灰。怜渠每吸醋三斗，输我清余水一杯。何似山翁醉花下，安排笾豆洗樽罍。
荒塘水竭只蹄涔，双鹤翩然啄午阴。此纵有鱼应渴死，不濡其咮漫窥临。病鸱尚畏泥坑辱，宿鸟常虞矰缴侵。何似舂锄甘寂寞，一滩藻荇立清深。
虎鞯尚落诸贤后，雁塔谁知几榜前。尽向心田宽地步，却将官职信天缘。难忘旧日钟山阁，易趁东风上水船。王谢诸人英烈在，问今何策可筹边。
掉头不肯住清都，勇趁秋风乞左符。大论峥嵘耸廊庙，雅怀磊落胜江湖。丹心岂不恋明主，清节还能立懦夫。正是商山访鸿鹄，归来羽翼莫踟蹰。
七聚名藩亦甚都，龙津剑气正扶舆。斯文孰是南夫子，此地重逢行秘书。忠爱平生在宗社，叹愁肯使到田闾。黄花粲粲牵归兴，岁晚江空一怅如。
三年三揖壁奎星，当日曾登著作庭。大雅重逢君子聚，斯文还属圣人兴。倚天延阁缘云上，拔地方壶历级升。自别青藜仙分隔，借书独对短檠灯。
明圣当阳四十春，十年供奉感孤臣。云龙幄幕天容迩，河汉篇章帝墨新。正始遗音危绝缕，贞元旧曲恸沾巾。焚膏痛记乌号旦，目断稽山欲叫旻。
夜夜黄昏雨打窗，愁霖久矣晦明阳。天公一怒四山黑，田父三吁百亩黄。禾黍油油生有耳，芭蕉点点断无肠。病身更与儿俱懒，墙角全抛风露凉。
舍南舍北水漫漫，乍霁仍阴暖复寒。石补色天原有漏，泥污后土不曾干。龙蛇起陆生光怪，鸾凤翀霄怯羽翰。聊复盘餐饷桑户，可能藜杖过苏端。
浮浮短艇水风微，一枕清溪绕曲崎。篷底镕金斜日碎，天边散绮暮霞飞。霜凝水落黄泥坂，月小山高赤壁矶。等是初冬一风景，感今怀昔自歔欷。
老病吾今业已衰，已还魏笏尚支颐。祝儿指日传金榜，怀我当年别玉墀。殿陛详延方吁俊，江湖空旷剧忧时。此行蹇谔论邦国，莫为区区杏苑诗。
金风吹彻玉箫寒，志士悲秋思万端。千古凄凉更余闰，百年圆缺又重看。清辉照胆浑无寐，苍昊催人自鲜欢。斗酒属公今夜看，只亏些子莫长叹。
乞得危身百尺竿，冥心晦息掩柴关。自寻别墅开荒径，忽见高轩厌辔环。海宇泬寥黄鹄举，风涛浩荡白鸥闲。剑花落尽长堤圮，叹息英雄隠此山。
深闭柴门水竹村，是非荣辱总忘言。舍生只惧本心失，犯患谁知尊足存。居士病来惟卧室，翟公客去莫书门。人心日月无今古，世道何曾顷刻昏。
精诚可使岳云开，浊世狂澜挽不回。苍狗白衣从物变，青山流水唤人来。交游莫作宣明面，气焰终成内史灰。我有长波一归艇，枕书春睡兴悠哉。
莫学前人索送诗，我无姱节可提撕。忍听世上新翻曲，堪笑山中老古锥。人境炎凉过驹隙，天边日夜走蟾规。穷阎又度纯坤月，谁识初阳变一奇。
秋风孤愤只心知，接得诗筒为色怡。句眼独参成佛后，吟肩耸彻欲仙时。俗衰竞觅胡奴饱，节在何妨臣朔饥。此话只今谁举似，趋时言语正如卮。
幻身危抱十年病，青眼俄成一旦昏。夜席何常卧尊者，晨炊不拟饭王孙。蜗涎有几春潮涌，鸡唱无凭晓日暾。惟有阿枢痴不去，几回惊起问家尊。
髣髴招提寄远村，缁郎草草佛灯昏。水将绿绕萦如带，山送青来列在门。句里风骚耆旧远，胸中丘壑典刑存。满怀孤愤几株石，欲起当年两达尊。
风雨萧萧夜未央，呼童襥被宿僧房。无肠可断啼鹃苦，有喙皆鸣吠蛤忙。七岁遗孤今老大，百年远忌足悲伤。司晨唤起窗全曙，归命清都炷瓣香。
谁翻溟渤倒天瓢，大地山河等呴漂。九陌扬尘京路暗，一声鸣鵙楚魂招。归心猛折湖边柳，活计频寻江上苗。回首神皋双泪落，孤烟斜日短长桥。
鸟啼花落暮春天，一遇斯晨一泫然。旧业岂无书可读，遗言犹有石堪传。孝思不碍飞遐想，忠愤何由竭报缘。庙社已同缨绂尽，尊尧千古忆陈编。
了知五十六年非，何处空山叫阿𡝠。斗酒只鸡双泪落，荒林宿莽九原悲。黄花委地伤徂岁，青笋迎船忆旧时。庐下夜来霜屦冷，袜材持送懒残师。
宝箓炎图未百年，神徂圣伏一凄然。征先生起淹中礼，与老人期圯上编。柯烂不惊人换世，瓢空独乐士希贤。昌黎愤世犹稽古，难拗何妨只自鞭。
我走金塘十五年，新年六十意凄然。扶藜策蹇趋庐下，洗盏将雏拜影前。蠹化不妨松饮露，凤栖犹拟柏参天。微吟缓步沧江晚，一抹青山落照边。
香罗细葛端阳节，绛帐青衿少小时。曩以弹丸俘晋孽，今于筒黍吊湘累。千年感旧慵开卷，一酌销忧强把卮。蒲酒少年供母后，村南村北恣游嬉。
生来不作浮名计，老去翻惊幽梦奇。宫黍不知哀九庙，廷麻犹听拜三师。睡昏拟草榻前疏，寤辟疑催牖下期。更把在前荣路看，痴翁说梦尽添痴。
六龙亲御奠神州，甲子如今甫再周。百世尚瞻虞帝祀，五传遽抱杞天忧。臣民莫废瓜华敬，今古长悲禾黍秋。叹息余生孤露甚，门弧弓棘总成愁。
南来天马总辛勤，内禅经今历再壬。复汉赤符还旧宇，法尧黄屋本非心。思成门外衣冠尽，德寿宫前茨棘深。叹息余生孤露甚，匪莪彼黍涕淋淫。
千岁堂堂十八公，雨膏露沐贮清风。龙吟高啸长身客，蠹化低摧秃鬓翁。谁谓蚍蜉能撼树，不堪蟊贼欲蟠空。御香洒酒荒荆棘，肠断孤臣泣寿宫。
骚情长爱重阳近，客路归迟夕照西。举目山河秋寂寂，满城风雨晚凄凄。老思旧隠盟鸥社，寒涉深流信马蹄。凭轼试看炎绍录，空嗟语石与天齐。
日来天马愤挥戈，直为当年斧画河。万炬莲灯照鲸海，一杯麦饭渡滹沱。思陵录上哀荣极，德寿宫前耆旧多。忍把原碑参叶记，江头石刻懒摩挲。
精一危微尚赘辞，只须三语好为之。风清月白此良夜，雪暗云昏彼一时。玉斧照廊开嗣圣，金縢纳册付宫姬。思成门外荒荆棘，惆怅何人失令规。
出门一别行千里，闭户归休读五车。天路尘冥车服骥，世科墨湿字翻鸦。绣绷尚忆春晖报，云舍无令暮霭遮。晚岁饰巾吾待尽，高空摩翮汝横斜。
羁怀病思不禁秋，又报西风大火流。梧叶未凋高树翠，薇花不厌小山幽。燕鸿来往书生老，禾黍高低故国愁。志士悲秋宁复尔，楼头樽酒漫销忧。
九衢灯火闹嘈嘈，斗柄低昂列宿高。漏箭声沉金锁彻，纱笼影避贵官豪。乌号望帝穷霄壤，鱼烂遗民沸海涛。三百五年风雪夕，孤臣白首卧林皋。
皇厌纷拏五季余，万兵朝遣暮还都。虎头预卜清明旦，鳌足重开混一区。天下归仁吾有道，日中为市尔无虞。孤臣白首怀佳节，奠桂焚兰泪与俱。
雪柏霜松自有神，冲风槁叶故难禁。云间已閟贞元曲，岁晚谁闻正始音。天地有穷归幻化，圣贤无命亦山林。愁来又把离骚读，长夜悠悠慷慨吟。
山寒律琯又飞灰，万壑松风冬起雷。风景不殊云黯淡，雪霜初霁日徘徊。无人献袜抛尘屦，有客传觞酦冻醅。天地不教阳德尽，韦编曾叩伏羲来。
月底南枝插屋椽，无人共赏祇凋年。我惭王氏青毡旧，君效坡翁白鹤迁。小隠未荒存菊径，独清难涴出山泉。归时好待春江涨，稳泛轻舟一叶莲。
怒起乖龙变蛰雷，神翁此手更神哉。老天于物何尝病，旧雨如人自不来。彼稷之苗余滞穗，我行其野绝纤埃。方平狡狯犹余事，聊慰饥农取大咍。
负米无亲不忍尝，谁为故老在邻墙。百年宁复知耆旧，六甲犹能记岁阳。襟佩书生联讲席，鼓旗骚将角名场。斯文未敢荒先绪，白首遗孤腼最良。
倦夜抛书病不禁，投床无寐雨涔涔。长潸旧国山河泪，细滴孤臣禾黍心。狂象蹋池喧泞淖，饥鸦谋稻怆淋淫。天公老手须斟酌，次第龙分正望霖。
编排老朽我为魁，绿鬓朱颜可得回。周雅辍吟悲顾复，楚骚长叹诵恢台。鸿飞灭没孤身在，燕逐炎凉几客来。苜宿黎祁汤餠供，一浇眊矂强持杯。
南华参透解天刑，夜夜心香祷玉衡。紫盖十年违帝阙，青山九琐梦云京。缁郎宁忍忘天祐，白傅空令羡普明。人以寿欢臣以戚，孤怀借酒为浇平。
如带溪流拍两崖，投泥贾客竞喧豗。只轮自力掀诸淖，断岸先登陟彼嵬。江水斗升宁汝活，岸旁车马为渠来。老夫自取鲸鲵戮，掩鼻沙丘未足哀。
三百年间事屡危，降之人杰岂中衰。巍巍祖烈将千岁，赫赫元功彼一时。起义堂碑云汉丽，凌烟阁像日星垂。藏山自纂前朝史，付与云礽百代知。
选将初年起范阳，和戎晚节误平凉。大功宜受春秋责，盛毁何能日月伤。文士谈兵多谬误，兰台作史漫裁量。折衷自有成书在，公论从知千岁长。
彼美人兮无古今，挑灯勘史夜沉沉。昌唐无复浯溪颂，哀郢常多楚泽吟。麟获自伤王迹息，鹃啼谁念帝魂深。祇今莫唱贞元曲，但忆曾闻正始音。
哀郢那能拾穗歌，卧陶谁复杖藜过。白头老我已如此，青眼看君余几何。风雨夜吟蛩满砌，云山寒影雁横坡。暮年亲友临分苦，小酌村醪借脸酡。
老诵劬劳易感伤，一年一度拜金塘。食莲正忆慈颜远，毁璧新增苦泪滂。松蠹穹林成秃帚，草荒高冢蔽幽篁。山哀浦思愁余极，阵阵溪风叶叶黄。
假汝稀年只八年，争教老境不凄然。青山慈母已黄壤，绿鬓中男余白颠。天外群鸿随灭没，云间孤鹤自蹁跹。共携斗酒浇坟土，衰泪何由滴到泉。
咿轧篮舆度晓岑，抚今怀昔泪淋淫。蓼莪老去仍追诵，常棣新来又废吟。有恨台瓜随蔓尽，无情涧藻与波沉。僧窗月苦夜无寐，莫咏儿寒动母心。
六十年前我已孤，婴儿抱母泣呱呱。昊天罔极幽明隔，良月就盈今昔殊。云塞断行悲独雁，风林反哺感群乌。澄江只似洹河水，一碧寒泓照白须。
白发苍颜六十三，年年拜母忆中男。云归别岫山呈碧，江抱寒汀水染蓝。草报春晖天罔极，树随人老我何堪。荐余煮茗清泉供，泪泫余潸酒不酣。
蓐食需明出远村，笋舆咿轧睡昏昏。禾麻丰岁云连亩，风露高秋水落痕。清晓跨鞍儿从父，当年戏彩母怜孙。白头老病松楸隔，一望云飞一断魂。
波粼粼处浅溪沙，渔屋低迷舴艋家。地老天荒原野静，江空岁晚水云赊。淤泥日课黄金粟，清泚时吹白浪花。漫喜时丰阡陌里，豚蹄行矣祝污邪。
轻盈插向胆瓶中，看到山林禁籞同。阁下天葩秋月黯，楼头奎画晓云空。高攀玉树扶斑白，静扫苍苔拾堕红。三十年前天上梦，老来无泪洒西风。
物换星移一慨然，天荒地老断鳌前。岂无志士王官谷，亦有飞仙太华巅。我若加三逢本命，君今过一渐稀年。两人中表俱头白，蜀馈才堪几幅笺。
新来霄汉冥鸿客，旧日风云振鹭行。脱下戏衫优便散，惊回客枕梦何长。莫将吴蜀分岐路，政把乾坤作醉乡。惟有葵倾心不死，清魂几到殿中央。
窗间莫问唤祁嘉，望断宗周黍稷华。斗帐高眠聊避客，深衣暂到漫为家。我怀荒草同元亮，君悼空弦谢伯牙。老矣悲欢总无奈，仙书频读览荒遐。
无生究竟是真源，浮世虚名可气吞。浄行要从圆处觅，好诗添向闷中喧。一心认我如如体，万事同渠莫莫言。归向灵岩岩底坐，道根圣果满祇园。
四美持来野老家，灯前儿女自讙哗。匙抄天上神仙饭，瓶插人间富贵花。剡雪尚堪书茧纸，吴霜聊欲寄乌纱。今朝新雨无人迹，莫向门前几个夸。
早从诸暨厚相于，郭史能书也忆渠。万事只今同去鹤，十年依旧爱前鱼。试尝小缶烹莼玉，旋泼新醅漉酒酾。故旧不遗风韵在，犹存越绝几编书。
谁家马鬣怀先人，何人牛腰骋奇作。山高水长霜露濡，柏茂松深鸟乌落。曾玄有酒酹凄凉，翁仲无言卧冥寞。胥涛怒起越云横，血洒苍梧双泪落。
昨夜双星会鹊桥，好风佳月度今宵。天孙晓发银河落，帝昊秋成宝穑饶。玉露尚添荷缊藉，金风不惜柳飘飘。炉香直为攀髯苦，望断高空正泬寥。
闻说江边起柁楼，欲将吾道付沧洲。三年恶瞰卢仝屋，一日轻装范蠡舟。蹈海高怀欣独往，济川好手蹇难留。樯阴舸下能容我，雨笠烟蓑傲白鸥。
永嘉直数到贞明，三百年间宇宙倾。草草梁陈貂尾续，纷纷云代犬牙争。谁知普六茹坚者，已向重光作噩生。毕竟开皇能混一，天公愦愦岂无情。
白发苍颜老弟兄，累年隔阔话情亲。杭京一访且千里，盘祖诸孙才九人。扫榻少留深雨夜，着鞭又趁早霜晨。曾门有衍诗书泽，为计维垣蜜印新。
少小追随子佩青，如今相视鬓丝横。式相好矣天伦重，归去来兮世念轻。目送飞鸿云缥缈，身怜病鹤影伶仃。圣恩若许还农亩，依旧山窗共短檠。
元龙高卧仲宣忧，我独丛书置此楼。把卷欣将圣贤对，凭栏遮断古今愁。山前翠树森云表，林罅青秧匝垅头。收拾吟篇供老眼，陈登王粲总悠悠。
云水乡中楼观开，溪山好处兴悠哉。平章风月归茶鼎，管领烟霞付酒杯。吟骨已成枯鹤瘦，机心莫遣狎鸥猜。大夫整顿乾坤了，黄帽青鞋归去来。
立事宁将败事论，在边难与在朝分。从来大地为沧海，可得孤臣抱幼君。南北一家今又见，乾坤再造古曾闻。他年自有春秋笔，不比田横祭墓文。
数关天地人何预，分在君臣礼可无。周粟如山夷叔馁，史书犹日臼婴诬。旧邦新命方开化，公法私情本不渝。忠义未须论彼此，后先崇长是昌图。
十里青松接翠微，梵王宫殿白云飞。钟声出岫客初到，月色满庭僧未归。偶有闲情依净土，竟无尘虑渎天机。明朝尚有登高兴，千仞冈头一振衣。
湖草青青湖水平，酒航西渡入空明。月波夜静银浮镜，霞屿春深锦作屏。丞相祠前惟古柏，读书台上但啼鶑。年年谢豹花开日，犹有游人作伴行。
旴江文物盛江西，有底醇风欠转移。端藉乡贤扶世道，共修礼饮迪民彜。厖眉华发四朝老，方领圜冠三代仪。天理人心非外有，信乎王道不难知。
宋主南奔闽海头，至元铁骑震山丘。守臣不识归降耻，处女独怀污辱羞。云气古今和恨结，潮声日夜带哀流。死生大义须臾事，留取芳名几百秋。
四明光照九霄寒，阆苑神仙日往还。瀑布远从银汉落，洞门长锁白云闲。深崖瑞木金文润，绝顶灵槎铁色斑。无限遗踪人莫识，落花香泛水潺潺。
巍然独立九霄中，势压衡庐亘华嵩。捣药声高蟾阙近，乘槎路渺鹊桥通。三更见日生沧海，六月飞霜下翠空。好挟千年王子晋，玉笙轻度碧桃风。
作县苦无俄顷闲，喜逢佳节一开颜。无人送酒来彭泽，有客登临嗣鲁山。慨想鹤汀凫渚外，盘桓鳌水象峰间。赏心未尽天将晚，賸插黄花带月还。
身游廊庙意山林，六出花开一寸心。平地尺书叨载史，瞻天班贺齿诸任。屡丰岁事常如昔，太素风光直到今。收敛神功放晴景，白河半夜扫层阴。
万寿山藏不二中，九峰峰下善财童。敲门问竹机锋触，倚槛看花色界空。汝坐蒲团曾有梦，我来刍牧愧无功。吴天蜀地元来近，月照峨嵋日又东。
身满华严法界中，香厨底事感天童。那知本觉从何觉，才悟真空自不空。若有相时元说梦，到无言处却收功。一钩月上星三点，汝向西床我面东。
重华人逸夏商前，奚取名岩紫洞巅。深入才如窥寸管，仰瞻早已到中天。仙田有迹闲芳草，韶乐无声寄滴泉。遐想温恭游古昔，恍如瞻对听虞弦。
云封舜冢杳难寻，徒取箾韶索九阴。学讲执中凭古籍，道传精一抱遗心。五臣山拱如班瑞，二女峰和似鼓琴。英爽不磨天地老，万年悲泪植篁琳。
天晴四塞霭苍苍，古殿秋阴下夕阳。急管向传流水咽，残碑空覆落花香。绵坳钱库遗千载，涧藻溪毛祀一乡。玉辇不游芳草合，屯云翠盖寄寒螀。
隋家天子爱扬州，四十离宫取次游。荆棘久迷秦陇路，柳丝空拂汴河流。君才清似庾开府，世事难于孙仲谋。莫为青衫怯骑马，却将风景付闲愁。
天挺孤忠世所钦，桃园口血誓坚金。单刀万古英雄胆，明烛一生节义心。蜀汉史书传不朽，春秋庙祀有余歆。当年无奈曹孙在，今日曹孙何处寻。
一溪夹道枕流水，上有两桥横绝流。乌鹊互飞银汉夜，彩虹交映玉潭秋。东西雨过苔痕润，左右晴分浪影收。谁是当年题柱者，还应并驾到瀛洲。
直节槃槃古树平，纲常山重一身轻。历陈高庙神灵语，愿法周公日月更。飞雾堕鸢迁客憾，漏泉疏爵大君明。百年富贵端能几，天壤无穷独令名。
霏霏细雨湿溪桥，雨霁溪清野趣饶。把臂忽惊分袂早，登程不惮去途遥。马嘶烟树和愁惨，帆挂仙舟类羽飘。不尽尊间贤圣酒，何时重对此酕醄。
不才离别已多时，脉脉关河入梦思。万种闲情诗易遣，一腔愁绪酒难移。风迥过雁乡书断，月满圜扉夜漏迟。臣子立身忠与孝，此心期不愧丹墀。
一著南冠二载余，安危不必问何如。精金百炼钢还锐，劲竹三冬节不枯。对月欲同鹃带血，临风会有雁传书。瓦杯冷落孤灯里，几度吞声祇自吁。
流水西来绕乱山，山色曲折几重滩。烟云出入搜寻易，人世兴亡入画难。南楚归舟牵客思，西风脱叶转秋寒。年华渐晚边城远，凝望中天更倚栏。
一镜湖光半壁山，主人何往客来观。闲蝶自专花富贵，幽禽如语竹平安。烟云变化草木媚，日月往来天地宽。何当共整登临屐，更上崔嵬绝顶看。
有湖光处有山多，独此平坡玉一窝。天下比来几西子，水中曾见百东坡。不随巨浸熏为瘴，肯为飞廉鼓作波。莫作无根潢潦看，两支流出万囷禾。
南省观图丧一名，补闱又试万人英。两重门阈如天险，十有七人倒地横。谁设秦坑来贡院，枉教唐士梦登瀛。云山万里家何在，月白风清鬼哭声。
郭外郊西柳色芽，东流注目浩无涯。江明白白红红树，春在三三两两家。几度来临逢社燕，一樽相对到昏鸦。此邦物色吟成画，高谢山中景致嘉。
山人藜苋惯枯肠，上顿时凭般若汤。折项葫芦初熟美，著毛萝卜久煨香。炊粱剪韭贫聊办，煮餠浇葱病未尝。晦叔十斋从客笑，空房巾钵似支郎。
园中日涉趣云何，未老归来气亦豪。还有郡人携斗酒，可无社客著方袍。诗如信笔真难到，琴不安弦更自高。办取白头猿鹤畔，莫教松菊只归陶。
野马相吹生不尽，海犀能辟语成空。高埋旗鼓无边黑，暗染衣冠日下红。宁可濯缨歌浊水，莫教举扇障西风。浑无一点仙家殿，应在三韩漂渺中。
红云赤日煮清澜，涸蜯枯鱼不忍看。佛老因言沧海变，诗人曾赋洞庭干。弄船渡子愁归去，枕鼓雷官唤醒难。谩道天仙司下土，绿章几度祝星坛。
西湖万景惹诗狂，爱此孤高压众芳。大士化身衣未解，西施浄面镜慵妆。岁寒却有花堪比，水种应无草敢香。茉莉素馨方用事，鼻参眼入细平章。
泰华仙根不染尘，一枝冷淡种尤真。俗缘梦断承妃步，色相空来坐佛身。净比禅心月上女，妆羞丽质水边人。纻袍羽扇吟相对，笑杀思王赋洛神。
矮屋匡床两鬓皤，逍遥委顺奈吾何。三千世界醉乡大，十二时中静坐多。疏懒对人如素隠，等闲出语似禅和。便须敕断子平事，来伴溪翁安乐窝。
杏坛之外圣人徒，千载遗编喜卷舒。一字名篇原易卦，万言论道广聃书。黄庭丹学分苗裔，紫府仙经得绪余。正为文章太奇崛，寻常眼目亦疪渠。
醉骑鹤背堕红尘，镜里常羞一幅巾。穷达底论身外事，英雄或是眼前人。岂无散木偏能寿，亦有名花不及春。三万六千长短日，吟边莫遣两眉颦。
泽国归来掩竹扉，千年知己十年诗。读书动地惊天事，得句吟风弄月时。纸上圣贤相唯诺，尘边老宿费思惟。纵夸万首龟堂集，乐处龟堂未必知。
湘鳞六六寄相思，疏柳新蝉想别时。今夜各听三楚雁，秋风又老一年诗。梅花且补离骚阙，薏苡应为史笔知。剪竹疑峰新制笛，待冲霜月访桓伊。
淳熙人物到嘉熙，听说山斋亦白髭。文字尽传融水后，精神如战辟雍时。灵椿终不争朝菌，蓍草惟堪养寿龟。细嚼梅花看总义，只应姬老是相知。
老依牙纛撚吟髭，又折梅花话别思。五岭不遮鸾凤诏，四方都诵鳟鲂诗。人才晋魏凋零后，国事江淮倥偬时。赖有老臣经济在，快呼桂醑饯篙师。
野雉江鸥满故都，秋风禾黍撚吟须。六千里外驱旃旆，五十篇中见版图。金铉尚期扶日御，玉衡终令正天衢。书生亦有中原志，那得君王丈二殳。
陆续城边按部归，梅花随处扑征𬴂。溪山有助吟题遍，狱市无冤讼牒稀。竹屋听猿眠碎月，莎庭引鹤步斜晖。莫嫌瘴雾侵湘客，满路风霜冷枲衣。
愁杀潇滨虮虱臣，乱山斜照独含情。人才不似深衣古，国势如何楮币轻。石燕未苏湘国旱，木牛那济蜀川兵。幸无杜老流离苦，切莫吟诗到北征。
雨积桑枢长昔邪，谁能载酒访扬家。汉庭用少臣今老，鲁俗皆冠我独髽。忧国苦无蠲忿草，看书喜对决明花。衰颓懒作江湖梦，拟鬓三桠养鬓华。
许由溪上小屠苏，红树苍山对一臞。白发功名惟剑在，青灯活计并锥无。谁言荆楚多奇士，却笑乾坤一腐儒。桐帽貂冠俱有分，寄言儿辈莫揶揄。
住近江心古寺边，幅巾应伴浙僧闲。官衔自管金陵观，冠业多依雁宕山。出处要留青史看，功名且逐白云还。殷勤为祝楼居月，好照横舟漱碧湾。
祝融应自胜崆峒，且读通书办圣功。事可语人甘受谤，诗能名世不嫌穷。春边采药收湘芷，月下调弦送楚鸿。赖有行人碑尚在，棠阴依旧恋东风。
皇华歌彻酒杯忙，泽畔骚翁送范滂。琴带衡云弦索润，马餐湘茝辔丝香。山中狸豹随吟旆，部内豺狼入按章。却笑诗寒吟骨耸，愁看酬唱挟风霜。
向来杨陆共峥嵘，吟到停云趣转清。古似洞庭张雅乐，严如即墨敛残兵。茵𫈟终不肥方朔，芣苡何堪病冉耕。细读残编搔白首，未应造物忌诗名。
越𦨰蜀艇乱相偎，风饱千帆带雨开。阁上鸣銮今已往，江头飞鹜只堪哀。柳汀絮满河豚贱，桃坞花残石首来。应接溪山吾不暇，自怜白发欠诗才。
泷吏崖翁是赏音，江流泯泯对秋吟。天虾扑火帆樯晚，水狗捎鱼岛屿深。千里庭闱云满眼，十年湖海雁惊心。今宵客枕清如水，称读西山夜气箴。
惹得诗名遍九州，酒徒棋伴半公侯。离骚甘隠鱼鳞屋，乐府多传𫛛鹊楼。醉叶几窠藏菊径，蠹荷三亩护渔舟。中原应有楼兰国，空锁吴钩到白头。
淮烽蜀燧照边隅，白发忧时我腐儒。楚客汀洲搴杜若，齐王沮泽索茈葫。耽吟自爱南游好，久谪曾谋百事无。拟对祝融扪虱话，何时重捋使君须。
曾到元郎吟处吟，雪蓬烟艇欠相寻。凤鸣道国空诗句，雁到衡峰只信音。拾橡祠边寒听雨，纫兰院里夜分衾。蹇馿倘遂黄花约，鸦觜敲烟共掘参。
朔风于水浸琼沙，曾共骚翁理钓槎。对酒又吟端木叶，论诗还忆款冬花。饥能驱我瓶储罄，老不饶人镜影华。拟唤扁舟寻剡叟，岭梅潇菊各天涯。
吹香亭上送飞鸿，且把行藏寄蜀桐。老境只须寻远志，世途还要避沙虫。公于天地初何憾，道在丘园固未穷。曾是辕门投卷客，应怜听雪卧蕯䓖。
梅花好处共心期，曾撷天葩寄梦思。兄弟自为千古计，江湖方诵二萧诗。贪泉定喜逢廉吏，倭国何因拜老师。賸拟寻君攀桂树，路遥谁肯借馿骑。
琼海收兵玉帐闲，又移斋舰溯涪湾。三边形势全凭蜀，四路封疆半是山。魏将旧闻侵剑阁，汉兵今欲卷函关。细倾瑞露论西事，想在元戎指画间。
竹坞松湾遍履痕，断碑无首野苔昏。江山应识前贤事，裴柳今存几世孙。岛雾海霞留古意，春猿秋鹤冷骚魂。何人会得登临意，闲嚼梅花伴酒尊。
峥嵘梵阁碍银潢，且对畦衣问马王。落日断云连楚粤，缺钟坏像杂梁唐。英豪已往雄图歇，栋宇犹存古意荒。惆怅石湖题柱在，倚栏无句独凄凉。
藓碑萝石拥喦扃，独倚筇枝问大乘。白雉苦无千岁种，青山空识六朝僧。诗传北岳刊新帖，禅接西淮冷旧灯。拟凿冰泓浇冻砚，禊亭闲借法华誊。
拟寻禹柏过长沙，且泊愚溪问酒家。岁旱可能飞石燕，秋高还看落天虾。乾坤纳纳催霜鬓，歧路悠悠又菊花。惆怅草黄骐骥病，归心依旧绕烟霞。
往事谁能问水滨，停桡仍是薄西曛。樵渔空自存袁姓，凫雁何应识柳文。钓艇分灯归客艇，岭云拖雨接溪云。楩楠兰芷今何在，空使行人误旧闻。
江绕衡门接旅津，鲤鱼风歇水粼粼。湘醨三盏浇吟思，潇碧千竿对老身。题笔未能行客醉，典琴不用主人贫。隔江谁掉高名丽，满载鸬鹚捉锦鳞。
𥯨簩竹畔拥双旌，回首江蓠隔楚汀。曾向前贤参学问，且教远俗识仪型。安南兵息塞烽冷，罗殿马来蛮草青。怅望铃斋何处是，遥瞻朱雀认诗星。
石田茅屋野苔春，喜对庭闱话苦辛。客路本无如意事，瘴乡难有却回身。且寻农耒耕湘雨，待看天戈洗鞑尘。门外黄旗边饷急，可堪杯酒各伤神。